Keperluan Sastera Terhadap Teknologi Digital Kian Merapat

Untuk mendapatkan maklumat terkini, ikuti kami melalui Telegram

Lawren Gara mendedahkan kehadiran teknologi digital yang makin diperlukan oleh sastera untuk meneruskan hayat perkembangan wahanaya.

Seiring dengan perubahan zaman yang dipenuhi teknologi, kemungkinan besar bahan-bahan yang dianggap tradisional atau “lama” akan dilupuskan dan beralih ke fasa baharu.

Penulis terus-menerus lahir bagai cendawan tumbuh selepas hujan pada abad ke-21. Para penulis kini memasuki era Revolusi Perindustrian 4.0, atau mungkin hampir memasuki era hala tuju Masyarakat 5.0, seperti yang dibentangkan oleh Negara Matahari Terbit. Kerancakan teknologi dengan kemudahan kecerdasan buatan (artificial intelligence), aplikasi media dan robotik memajukan lagi industri kreatif di persada dunia.

Perubahan teknologi saban hari ini tidak dapat dinafikan lagi. Lihat sahaja dengan perkenalan belian “1-klik” (1-click), iaitu istilah yang diperkenalkan oleh Amazon dalam usaha mempercepat pembelian dan urusan capaian produk secara dalam talian. Bukan sahaja istilah 1-click yang bergentayangan di minda anak-anak muda sekarang, malah mungkin “teknologi baharu” (new technology), iaitu kehadiran kelengkapan teknologi canggih yang menukar cara hidup kini, seperti ura-ura kehadiran prototaip kereta terbang ataupun kereta tanpa pemanduan manusia, yang sememangnya makin jelas bukan lagi sesuatu yang tidak mungkin berlaku pada era sekarang. Bukan lagi fiksyen sains semata-mata. Secara tuntasnya, teknologi ialah sesuatu yang sememangnya bersifat dinamik, inovatif, memenuhi ergonomik dan keperluan manusia, serta menjadi bual bicara masyarakat global.

Perkembangan teknologi baharu dan semangat Masyarakat 5.0 Jepun juga turut berkait dengan bertambahnya pengguna internet di seluruh dunia, apatah lagi dengan kemunculan telefon pintar yang semakin pintar dan aplikasi media sosial yang terkini. Laman tinjauan global Statista sahaja melaporkan, pada tahun 2019 sudah terdapat 4.131 bilion pengguna internet di seluruh dunia, jika dibandingkan dengan 15 tahun yang lalu (1.1. bilion). Pada masa ini juga, negara China merupakan negara yang mempunyai penduduk celik internet yang tertinggi di dunia (854 juta). Hal ini lebih jelas dengan kecenderungan internet kini digunakan sebagai peranti untuk menonton televisyen/filem (seperti khidmat media over-the-top atau siaran digital seperti Netflix, Tonton, Amazon TV, Astro GO, dan Disney+), mendengar radio dan menonton berita (siaran langsung berita melalui media sosial seperti Twitter dan Facebook).

Seiring dengan perubahan zaman yang dipenuhi teknologi, kemungkinan besar bahan-bahan yang dianggap tradisional atau “lama” akan dilupuskan atau beralih ke fasa baharu. Kita perlu menyoal sekarang, adakah buku dan bahan berkala bercetak, yang sememangnya merupakan produk zaman-berzaman yang dipandang tinggi oleh tamadun kita demi memandaikan masyarakat awam, kini jatuh pada bahan yang dianggap tradisional atau lapuk? Sudah ada pula usikan orang yang nakal bahawa industri buku bercetak di Malaysia akan pupus dalam 10 tahun lagi. Atau lebih parah, pendedahan sangat menakutkan oleh Zainal Rashid Ahmad dalam Astro Awani bahawa rata-rata jualan buku di Malaysia sudah merudum teruk. Sebuah penerbit buku kecil malah menyatakan, “Sukar menerbitkan judul baharu kalau berbelas atau puluhan judul lama hanya terjual sekitar 500 ke 700 naskhah. Ribuan bakitanya berlambak dalam simpanan.”

Dalam pada itu, bahan bercetak yang paling meruncing jangka hayatnya ialah majalah bercetak. Setelah internet dan media sosial mula menawan jiwa manusia seluruh dunia, ditambah pula dengan kemunculan majalah dalam talian, tinjauan menganggarkan, dalam 3.9 juta majalah bercetak yang diedarkan dari Amerika Syarikat pada tahun 2007, pada tahun 2018, hanya tinggal 1.8 juta naskhah majalah bercetak yang diedar ke seluruh negara.

Di Jepun, jumlah pembacanya masih mencapai tahap yang memuaskan. Negara Jepun ialah negara yang keempat paling banyak menerbitkan karya buku dengan jumlah 139 078 judul setahun secara purata. Daripada penerbitan tersebut, sebanyak 85 peratusnya merupakan jualan buku dan majalah bercetak dan 36 peratus lagi merupakan e-buku. Jika diukur daripada statistik yang diberikan, pembaca di Jepun lebih cenderung untuk mendapatkan buku secara fizikal.

Buku terbaik yang dijual di Jepun sepanjang tahun 2017 dan 2018 ialah manga Kimitachi wa Doikiruka (How Do You Live?). Manga ini diadaptasi (oleh Shoichi Haga) daripada novel sastera klasik, yang juga menduduki carta teratas jualan di Jepun, dihasilkan oleh Genzaburo Yoshino. Buku kedua terbaik juga bergenre manga, iaitu Oyasan to Boku (Landlady and I). Jelas sekali, peranan sastera dalam masyarakat dan teknologi amat penting. Buku tersebut bukan sahaja diterbitkan dalam bentuk fikizal, malah turut diterbitkan dalam bentuk e-buku.

Di Jepun, e-buku makin menangkap pasaran khalayak pembacanya kerana naskhah digitalnya mudah didapati, disimpan dan diakses. Sastera menjadi relevan kerana mampu menyumbang dalam ruangan permintaan tersebut. Oleh itu, pengisian sastera dalam teknologi amat penting bagi memberikan ruang menang-menang bagi kedua-dua pihak, pembaca dan pengkarya dalam pengenalan dunia e-buku. Di Malaysia sendiri, pengenalan sistem e-buku sudah sedikit sebanyak merubah landskap pembaca. Laman sesawang e-sentral merupakan antara platform yang menyediakan khidmat jualan e-buku dalam pasaran tempatan.

Selain e-buku, konsep “pendigitalan sastera” juga makin mendapat tempat di ruang awam masyarakat Malaysia. Pendigitalan sastera kini (yang sebenarnya sudah berlangsung lama, sedari internet sudah mula popular di Malaysia) menampilkan bahan sastera dalam bentuk digital, dipersembahkan dalam pelbagai media (teks, audio, visual, imej, audio-visual), sama ada dalam laman rasmi, blog, aplikasi media sosial, podcast, dan sebagainya.

Sastera yang bersifat prosa (baik cereka mahupun esei) dan puisi dapat dipersembahkan dalam bentuk audio (podcast), video, animasi, dan filem. Sememangnya, pendigitalan sastera amat menekankan tugas adaptasi, iaitu peralihan wahana (suatu bentuk medium kepada suatu bentuk medium yang lain). Secara tradisi, adaptasi tidaklah asing dalam dunia pengkaryaan kita. Filem Hang Tuah (1956) dan Langit Petang (1982) merupakan antara contoh filem adaptasi daripada dua medium teks yang berbeza. Siaran radio juga secara tradisi sudah menggunakan peralihan wahana teks sastera kepada audio, dengan terjelmanya beberapa rancangan siaran, seperti Bunga Bangsa, Ruangan Cerpen, Ilham Cipta, Dari Pendengar untuk Pendengar, dan beberapa lagi rancangan lain berkonsepkan sastera.

Antara kekuatan pendigitalan sastera ialah, ia bersifat global. Karyanya selalu dapat diakses oleh semua tanpa batasan, maka dengan lebih banyak akses karya tersebut, lebih “global” karya tersebut. Lebih banyak karya tersebut diadaptasi (dalam pelbagai medium dan versi), lebih “global” karya tersebut. Karya Cinderella (sebuah kisah dongeng yang berasal dari Mesir Purba secara lisan lalu ditulis di Itali pada tahun 1634) merupakan contoh tradisi yang menjadi kepunyaan semua budaya dan masyarakat kerana keberadaan globalnya dan menjadi pengetahuan semua.

Pendigitalan sastera memperlihatkan impak sumbangan yang paling jelas dalam dunia industri kreatif. Pengadaptasian sastera kepada filem (termasuk telefilem dan drama bersiri televisyen) menyebabkan tumbuhnya banyak bentuk produksi. Produksi ini pula melibatkan pelbagai orang, yang mempunyai kepakaran kraf tertentu, baik di belakang tabir (seperti tatarias, sinematografi, pencahayaan, busana, tatasuara, reka bentuk, penulis lakon layar, dsb.) mahupun di hadapan kamera (para pelakon). Semuanya tertumpu untuk menghasilkan “produk akhir”.

Misalnya, dalam penghasilan filem fiksyen sains Dune tulisan Frank Herbert baru-baru ini, produksinya tentu tidak akan memilih penulis yang semberono untuk menulis lakon layar. Penulis lakon layar akan dipilih berdasarkan pengalaman penulis melalui pembacaan, minat dan kedalaman penulis tentang novel atau subjek tersebut, dan pengalamannya tentu menuruti pemahaman dan isi hati pengarah. Filem seperti ini akan membuka ruang kepada individu yang berkecimpung dalam industri kreatif untuk membina lakon layar yang sempurna, agar filem tersebut dapat menyampaikan maklumat (dan jiwa) yang sama seperti yang disampaikan dalam karya sastera tersebut.

Adaptasi dalam industri kreatif malah menyambung tempoh hayat sesebuah karya sastera. Lihat sahaja karya klasik Indonesia, Tenggelamnya Kapal van der Wijck (1938) yang ditulis oleh tokoh sasterawan Indonesia yang terkenal, Hamka yang kerap kali diadaptasi. Novel ini menjadi tumpuan dan rujukan masyarakat, dan banyak kali diadaptasi ke dalam bentuk teater, sketsa dan filem. Filem versi terbaharunya (arahan Sunil Soraya, lakon layar oleh Imam Tantowi dan Donny Dhirgantoro) pada tahun 2013 pernah mendapat penghargaan Piala Antemas sebagai filem paling laris di Indonesia. Selain itu, novel ini pernah diteaterkan pada tahun 2016 di Universiti Malaya oleh persatuan Bahasa Arab Universiti Malaya (BAUM). Pada tahun 2017 pula, sebuah acara yang dinamakan Tenggelamnya Kapal Van Der Wijck, turut diadakan di panggung eksperimen di Universiti Malaya. Pada tahun 2019, novel ini sekali lagi dijadikan bahan untuk menarik perhatian pelajar, khususnya ketika Festival Indonesia diadakan di Universiti Malaya. Acara The Tragedy of Van Der Wijck ini yang diadakan pada 16 November 2019 berlangsung di Dewan Gemilang Kolej Kediaman Kedua Belas, Universiti Malaya. Pementasan ini melibatkan golongan profesional untuk mengolah skrip, meringkaskan jalan cerita dan pemilihan pelakon-pelakon pentas untuk menghidupkan semua watak dalam novel di atas pentas. Dengan adanya pengaplikasian teknologi, pementasan ini kemudiannya disiarkan secara langsung dalam media sosial.

Pada abad ke-21, masyarakat memperlihatkan daya kreatifnya masing-masing dalam pelbagai media saluran. Antara yang paling popular digunakan sekarang ialah media sosial. Di China, media yang paling popular ialah Douyin, atau lebih dikenali sebagai aplikasi Tik Tok. Aplikasi Tik Tok merupakan aplikasi yang terbesar di seluruh dunia. Aplikasi ini dengan sekelip mata memintas aplikasi Facebook dan Instagram pada era pandemik dengan hanya beberapa bulan sahaja, iaitu dengan peningkatan 800 juta pengguna yang aktif serta sebanyak dua bilion memuat turun aplikasi ini di GoogleApps dan AppStore, malah aplikasi Tik Tok merupakan aplikasi yang paling banyak dimuat turun dalam AppStore. Pintasan ini bukan sahaja menyebabkan beberapa negara yang berpopulasi tinggi menyekat aplikasi Tik Tok kerana hal keselamatan data peribadi dan privasi. Namun begitu di Malaysia, aplikasi ini malah disyorkan oleh Menteri Pengajian Tinggi pada tahun 2020. Menariknya, aplikasi Tik Tok dengan tanda pagar #literature menunjukkan lebih daripada 98.5 juta pengguna telah menggunakan aplikasi ini untuk tujuan sastera dan penulisan akademik. Penulis blog juga semakin ramai beralih kepada aplikasi ini, sama ada untuk mempamerkan bakat yang terpendam atau mendedahkan hal-hal sastera kepada khalayak ramai.

Ringkasnya, penjalinan usahasama sastera dengan teknologi dan industri kreatif tidak mampu ditolak lagi. Kini, sastera, teknologi dan industri kreatif saling bergantung antara satu sama lain dalam usaha untuk memenuhi kehendak dan perubahan sosial manusia. Dalam hal ini, sastera dalam jalinan dan penyesuaian teknologi tetap mampu memberikan idea dan renungan untuk hidangan pemikiran masyarakat zaman sekarang. Sastera juga masih diperlukan sebagai bahan kandungan pilihan terbaik yang mampu membuka ruang industri kreatif untuk terus berkembang dalam peredaran zaman.

Sesungguhnya, fenomena jalinan sastera-teknologi ini menunjukkan betapa keterikatan sastera dengan teknologi akan menjadi lebih kuat. Namun persoalannya, adakah kita bersedia untuk menerima bentuk-bentuk sastera yang baharu sebagai juzuk estetika dan penghayatan sastera Malaysia?

Lawren Gara berasal dari Sarawak. Beliau merupakan pelajar sastera dari Akademi Pengajian Melayu, Universiti Malaya dan kini sedang menjalani program pertukaran pelajar di Universiti Sejong, Korea Selatan.


Merungkai Kecelaruan Idea antara Penulisan Kisah Benar dengan Cerpen

Untuk mendapatkan maklumat terkini, ikuti kami melalui Telegram

Penulis pemula sering kali menghadapi masalah untuk menyusun dan mengolah idea daripada kisah yang mahu diangkat dalam penulisannya. Kesukaran ini berlaku disebabkan oleh kurangnya pengetahuan mengenal pasti bentuk penulisan yang mahu diterokainya. Kerja menulis mempunyai aturan dan tertibnya yang tertentu, tertakluk pada jenis penulisan. Apabila penulis kurang memahami jenis-jenis penulisan, penulisan akan jadi kurang berkesan dan hal ini amat merugikan.

Menyedari hakikat ini, siaran Secangkir Kopi Jam Sepuluh musim keempat dalam episod empat berusaha untuk memberikan pencerahan. Dengan judul “Mahu Tulis Kisah Benar atau Cerpen?”, perbincangan dimulakan dengan sesi perkongsian pengalaman penulis, Azian Mohamed Isa yang terlibat dalam beberapa projek penulisan antologi kisah benar yang dibimbing oleh penulis buku motivasi laris, Bonda Nor.

“Setiap projek penulisan mempunyai tema tersendiri untuk menjadi pedoman dan panduan kepada kumpulan penulis yang terlibat. Kami dibimbing untuk mengolah kisah berdasarkan tema dan mesej yang mahu disampaikan,” jelas Azian.

Hal ini disokong oleh Rozninah Abd. Azib, mantan editor Dewan Sastera yang turut mengikuti bengkel kisah hidup bimbingan Sri Diah, penulis terkenal tanah air. Menerusi tema mengenang jasa ayah dan ibu, penulis dapat memilih sebahagian kisah hidup yang merakamkan kenangan tersebut dan dituliskan kisahnya mengikut aturan dan tertib yang betul.

Menurut Rozninah, terdapat tujuh panduan menulis kisah benar. Pertama, penulis sudah bersedia untuk berkongsi kisahnya. Hal ini amat penting kerana kisah benar penulis bukan lagi milik peribadi, malah sudah menjadi tatapan umum. Penulis sudah mengetepikan perasaan malu, sedih dan sebal apabila mahu berkongsi kisah benarnya kepada khalayak.

Penulis juga tidak dipengaruhi oleh anasir kurang baik, seperti mahu membalas dendam atau memalukan watak yang diceritakan dalam kisah benar tersebut. Tujuan penulis adalah untuk berkongsi iktibar semata-mata dan hal ini merupakan panduan yang kedua.

Panduan yang ketiga, apabila menuliskan kisah benar itu, ia perlu terbit dari hati. Rozninah menjelaskan, penulisan dari hati akan sampai ke hati pembaca. Penulisan sebenarnya mewakili suara hati penulis yang terpendam. Penulis mungkin mahu merawat kesedihan dan kedukaannya lalu menjadikan penulisan kisah benar sebagai terapi diri.

Panduan yang keempat ialah penulisan kisah benar mesti bebas daripada kandungan yang boleh membawa penulis dikenakan tindakan undang-undang, seperti disaman. Rozninah mengambil contoh novel tulisannya, Sekali Melangkah berdasarkan kisah benar. Namun, terdapat sebahagiannya yang bersifat peribadi dan tidak perlu untuk ditonjolkan dalam penceritaan. Penulis perlu cermat dan berhati-hati agar jangan sampai membuka aib diri sendiri dan watak yang diceritakan sehingga menimbulkan fitnah dan tindakan mahkamah.

Penulisan yang baik dan berkesan sudah tentu mempunyai alur cerita yang mengalir dengan baik, dari permulaan hingga akhir cerita. Dalam usaha menulis kisah benar, plot cerita perlu kemas. Sekalipun penceritaan melibatkan data dan fakta, penulis perlu bijak menggarap maklumat dan mengolah idea dengan memasukkan unsur dramatik dan saspens. Inilah yang dijelaskan dalam panduan yang kelima untuk penulisan kisah benar.

Hal ini juga turut mendapat perhatian Nisah Haron yang mendapati kebanyakan penulis pemula bimbingannya dalam bengkel-bengkel penulisan kreatif sering terperangkap dengan kisah yang mahu diolah. Apabila beliau mencadangkan untuk mengubah jalan cerita, peserta keberatan kerana hal ini dianggap akan menukar seluruh jalan cerita. Oleh sebab itu, beliau dengan tegas akan menyoal, “Sekarang ini mahu tulis kisah benar atau cerpen?”

Panduan yang keenam dan ketujuh untuk penulis yang mahu meneroka penulisan kisah benar ialah penulis tidak boleh mengada-adakan watak atau menambahkan watak dalam kisah yang mahu dibawa. Penulisan kisah benar berdasarkan fakta sebenar yang dirakam pada masa dan tempat yang sahih. Maka, rakaman tempat dan masa juga harus benar dan bukan rekaan. Penulis perlu bertanggungjawab dengan penulisannya. Memilih untuk mengada-adakan cerita dengan tujuan untuk menyedapkan cerita ialah amalan yang tidak berintegriti.

Penulisan yang baik dan berkesan bermula dengan tujuan yang jelas. Penulis yang baik akan mencermati penulisannya dengan aturan dan tertib yang digariskan. Muatan cerita yang dibawa juga sarat dengan mesej dan iktibar yang baik untuk pembaca. Cerita yang patuh konvensi namun tiada isi pula akan hilang maknanya. Begitu juga halnya apabila kita terlalu celaru dengan idea, penulisan akan jadi merapu, pembaca akan terkeliru dan hal ini amat merugikan.

Untuk menonton episod “Mahu Tulis Kisah Benar atau Cerpen?” boleh tekan pautan ini.

Pelayar juga boleh terus ke halaman Secangkir Kopi Jam Sepuluh di Facebook untuk menonton episod terdahulu.


Gelugor, Pulau Pinang – Program Syarahan Perdana yang bertajuk “Kelestarian Bahasa Melayu dalam Pengurusan Perniagaan: Membugar Paradigma” telah diadakan pada hari ini di Dewan Budaya, Universiti Sains Malaysia (USM). Program ini dianjurkan oleh Unit Pemartabatan Pengantarabangsaan Bahasa Melayu, Pusat Pengajian Ilmu Kemanusiaan, USM dengan kerjasama Dewan Bahasa dan Pustaka.

Tokoh Akademik Bahasa Melayu 2021, iaitu Profesor Dr. Zafir Khan Mohamed Makhbul yang juga merupakan Dekan Pusat Pengajian Siswazah Perniagaan (UKM-GSB), Universiti Kebangsaan Malaysia, telah diundang untuk menyampaikan syarahan perdana ini.

Melalui program ini, para peserta didedahkan kepada pengenalan bahasa Melayu, kehebatan bahasa Melayu dalam pengurusan perniagaan, cabaran memartabatkan bahasa Melayu, usaha memartabatkan bahasa Melayu, kelestarian bahasa Melayu dalam pengurusan dan peribahasa Melayu merentasi zaman.

“Bahasa merupakan khazanah bernilai tinggi yang perlu diperkasakan oleh setiap individu tanpa mengira ras dan agama selagi bergelar warga sesebuah negara,” pesan Profesor Dr. Zafir Khan.

Tambah beliau, bahasa dan kehidupan adalah satu. Seseorang yang cuba mengabaikan bahasanya samalah seperti mengabaikan nilai dan budaya hidup, jati diri serta masyarakatnya. Kata-kata beliau tersebut menyerlahkan peranan utama bahasa dalam menyatupadukan masyarakat pelbagai bangsa yang boleh diteroka melalui perkongsian pemikiran, pandangan semesta dan budaya berteraskan identiti kebangsaan negara.

Kekuatan bahasa Melayu sebagai bahasa pengantar dalam pengurusan perniagaan tidak perlu dipertikaikan lagi. Sejak lebih dari satu alaf yang lalu, bahasa Melayu  telah dimartabatkan sebagai bahasa utama dalam bidang ekonomi dan perniagaan. Dari segi sejarah, bahasa Melayu terbukti berjaya sebagai lingua franca sejak zaman-berzaman. Namun begitu, realiti pada hari ini menunjukkan bahawa sejarah kegemilangan bahasa Melayu dalam urusan ekonomi dan perniagaan semakin terpinggir.

“Berikutan perubahan landskap ekonomi dan cabaran globalisasi, kedudukan bahasa Inggeris di Malaysia semakin kuat dan sedikit banyak mempengaruhi kedudukan bahasa Melayu“, kata Profesor Dr. Zafir ketika menerangkan situasi bahasa Melayu. Hal juga berlaku disebabkan oleh pembudayaan yang mendalam melalui sistem pendidikan, tempoh penjajahan negara yang panjang, dan kemasukan bidang moden yang diasaskan oleh tamadun Barat.

Persoalan tentang kebenaran bahawa bahasa Melayu tidak boleh digunakan, terutamanya dalam bidang pengurusan perniagaan, dan hanya bahasa Inggeris yang mampu memajukan bangsa dan negara Malaysia telah dinafikan oleh Profesor Dr. Zafir. Hal ini dikatakan demikian kerana negara di sebelah Timur, seperti China, Jepun dan Korea Selatan, masih mampu berjaya menguasai ekonomi dan perniagaan serta menghasilkan teknologi yang inovatif, kreatif dan saintifik melalui bahasa ibunda masing-masing. Oleh sebab itu, tidak mustahil sekiranya kegemilangan bahasa Melayu boleh dikembalikan. Sistem pendidikan merupakan jawapan bagi segala persoalan ini serta merupakan ejen penting dalam usaha memartabatkan bahasa Melayu sebagai bahasa ilmu.

Menurut beliau, aspek pengurusan juga dilihat mampu terus berkembang melalui penguasaan bahasa Melayu. Beberapa aspek dalam membuat keputusan dan pengurusan berkesan pula dapat dicapai melalui pemahaman yang mendalam terhadap peribahasa Melayu. Peribahasa Melayu dapat mengungkap pelbagai isu yang berlaku dalam kehidupan individu, interaksi kumpulan dan sistem organisasi.

Ringkasnya, peribahasa Melayu telah lama terkehadapan dalam aspek pengurusan perniagaan. Penggunaan peribahasa Melayu dalam memerihalkan isu pengurusan menunjukkan rasa kebertanggungjawaban untuk mengembalikan kegemilangan bahasa Melayu sebagai khazanah ilmu bernilai tinggi. Penghayatan terhadap peribahasa yang terkandung dalam syarahan umum kebangsaan ini menunjukkan bahawa adat lama yang ampuh tetap dipegang dan tidak akan dilupakan.


Mencari Keikhlasan Deklamasi

Untuk mendapatkan maklumat terkini, ikuti kami melalui Telegram

Taksu Zacharia menulis tentang erti keikhlasan dalam deklamasi, khususnya setelah bersurainya Sayembara Deklamasi Puisi Hari Kebangsaan tahun ini.

Pengalaman Azmi menjadi contoh bahawa perjuangan mencari kebenaran rasa ikhlas dalam deklamasi bukan perjalanan yang mudah. Inilah manikam pengalaman yang tidak dapat dijual beli.

Saya rafakkan doa ke hadrat Ilahi memohon agar segala yang akan diperkatakan lewat tulisan ini dipelihara daripada segala keburukan niat dan akan memberikan manfaat kepada yang membaca, terutamanya kepada para peserta Sayembara Deklamasi Puisi Hari Kebangsaan (SPDHK) siri ke-35, dalam usaha mereka untuk merangkul kejohanan berprestij itu.

Dengan kerendahan hati saya mulakan. Insya-Allah.

Saban tahun apabila tiba Ogos, akan berkumandanglah genderang sayembara di serata pelosok negara. Dari Perlis hinggalah ke Sabah, pencak deklamator (seperti itulah istilahnya) bisa menyajikan kepada kita pelbagai ragam dan kerenah persediaan para deklamator atau pendeklamasi. Kembara jiwa ini bermula pada peringkat negeri dahulu, sebelum menjengah gelanggang prestij SPDHK.

Kitaran SPDHK terus berjalan sejak tahun 1987, johan baharu dinobatkan setiap tahun dan sejurus itu, bermula pula perjuangan yang lain demi memburu martabat tertinggi seni deklamasi itu. Kini, SPDHK memasuki siri ke-35 dan persaingan tidak pernah surut airnya, malah bertambah pasang sengit. Apatah lagi dengan adanya medsos (media sosial)! Medsos menganjak lagi persaingan ini ke tahap yang lebih runcing.

Sering kali yang menarik ialah pertembungan antara deklamator baharu dengan barisan otai; underdog lawan favourite. Setiap tahun pasti akan berlaku; underdog yang akan melakukan upset menumbangkan nama-nama besar dan tidak kurang otai yang lived up to the expectation untuk muncul juara. Apabila selesai sayembara di setiap negeri dan sudah diketahui peserta yang akan bersaing seterusnya, maka perang sebenarnya pun bermula.

Pada peringkat kebangsaan, setiap deklamator mempunyai kekuatan yang hampir sama baik dari segi mutu vokal, nada tepat, artikulasi kemas, penghayatan tuntas, gaya bernas, dan akhirnya sebuah kesempurnaan deklamasi yang dicari-cari.

Sedang deklamasi yang gagal; terlupa bait atau rangkap, tertukar atau tertinggal perkataan, tersadung di tengah penyampaian, terkurang intensiti atau gangguan-gangguan lain yang tidak dapat dielakkan, pasti akan meruntuhkan peluang deklamatornya untuk mengimpikan kejuaraan. Maka, ada yang mengeluh, tidak kurang meruntun dan ada pula sampai menangis.

Justeru, apakah itu deklamasi yang “sempurna”?

Seorang yang bergelar Johan Kebangsaan (JK) itu pada dasarnya, deklamasinya “sempurna”. Seperti deklamasi sajak “Tok Janggut” karya Rahimiddin Zahari oleh Shukri Abdullah (JK 1996) merupakan satu penemuan yang luar biasa. Deklamasi itu menjadi bualan hangat zaman-berzaman, dan dijadikan contoh sebuah deklamasi yang “sempurna”. Seperti juga deklamasi “Nyanyian Pembebasan Perahu” karya Badaruddin MZ oleh Nurzailani Nuzi (JK 1998) yang disifatkan sebagai pemecahan tuntas deklamatornya terhadap sari paling dalam puisi unik itu. Jadi, kesempurnaan itu melihat kepada kesesuaian dan ketepatan deklamasi pada puisi yang mencakup tiga elemen:

Saya berpeluang menikmati deklamasi Nurzailani dalam satu majlis sekitar tahun 2020 di kediaman rasmi Menteri Besar Selangor. Itulah kali kedua saya berpeluang mendengar deklamasi “Nyanyian Pembebasan Perahu”, selepas pertama kali pada tahun 1998 di Pulau Pinang. Ternyata, deklamasinya masih mengekalkan momentum rasa yang intense, biarpun memasuki dimensi berbeza daripada sebelumnya.

Mendengar bait demi bait yang diungkapkan. Sang deklamator perlahan-lahan membawa kita ke dalam sari puisi sehingga kita seperti terus terlekat padanya dan akhirnya terpesona. Saya fikir itulah objektif utama deklamasi, iaitu menyampaikan rasa, rasa puisi yang bersulamkan sesuatu yang mengagumkan!

Vokal, artikulasi, intonasi, penghayatan, kelancaran dan gaya persembahan hanyalah instrumen mental (juga: teknik dan kemahiran) untuk menyampaikan puisi kepada khalayak. Menjadi cabaran deklamator untuk mempertajam alat-alat ini bagi mempersiap diri untuk berdiri sebagai deklamator. Begitu juga aspek fizikal deklamator yang harus tampil bergaya kemas, terampil dengan sikap tubuh yang berwibawa. Hal ini pun perlu diberikan perhatian khusus apabila bersaing.

Namun, setelah siap segalanya itu, maka hal yang paling sulit adalah untuk memperoleh hal yang dianggap sebagai faktor memukau, hal mempesona yang merupakan sesuatu yang intangible (elemen spiritual) atau sublime (mengagumkan) sifatnya, iaitu:

Ya. Benar. Keikhlasanlah yang akan membawa sari puisi itu membekas ke dalam hati khalayak. Keikhlasanlah unsur kekaguman yang perlu dicari. Saya percaya pada hal itu.

Sulit untuk mencapai tahap itu sebenarnya. Kerana sifat deklamasi itu “sekali bererti, lepas itu mati”. Bacaan (baca: deklamasi) pertama tidak semestinya sama dengan bacaan kedua.

Saudara Azmi Ismail (JK 2012) bergelumang selama 22 tahun dalam pencariannya akan sebuah deklamasi seumpama itu. Rekod paling lama yang dipegangnya benar-benar mengajarnya erti keikhlasan apabila berdeklamasi. Pengalaman roller-coaster prestasi, kekecewaan demi kekecewaan, kecaman demi kecaman, ditertawa serta diperlekeh saban penyertaan begitu benar mencengkam beliau.

Kesabarannya diuji, ketabahannya diperli setiap tahun. Namun akhirnya, Azmi sampai juga pada logos itu. Pada tahun 2012, beliau berdeklamasi bukan untuk menang tetapi hanya menyampaikan puisi dengan seikhlas hati dan perasaannya. ‘Tiada yang menang dan tiada yang kalah, semuanya menang dan semuanya kalah. Yang ada hanya puisi dan deklamasi,’ bisik hati kecil, berdamai dengan diri.

Sering pula ada yang berkata, “Deklamasinya sampai, deklamasinya membuat aku merinding, deklamasinya menjadi, deklamasinya ada rasa.” Ya, bagi saya, segala persoalan itu merupakan cabaran yang tidak diendahkan oleh sebahagian besar deklamator hanya kerana terlalu mengejar perlumbaan kejuaraan.

Kejuaraan itu menjadi faktor utama tapi bukan sari puisi yang dibawanya. Pernah seseorang bertanya kepada saya, “Bang, mengapa saya kalah?” Lama juga saya terdiam memikirkan akan kewajaran untuk menjawab, khuatir dia akan berkecil hati. Namun saya bersangka baik dan inilah jawapan pendek saya:

Dia mengerut dahinya, tanda tidak mengerti (ataupun tidak setuju). Lanjutnya penerangan saya begini, “Semestinya, seorang juara mempunyai satu pegangan tersendiri terhadap pencapaiannya, lantas dia sudah mula membangunkan kemegahan seorang Juara Negeri. Kemegahan inilah yang dibawanya sebagai modal bersaing. Hal ini seperti persaingan seekor singa dengan seekor singa yang lain, masing-masing akan menunjukkan kekuatan dengan bahasa badan dan ngauman paling berderai. Selalu yang kuat kudrat itulah yang akan menang.”

Sering saya melihat persaingan SPDHK menjadi seperti itu. Sebuah medan perang psikologi!

Sang deklamator pun berdiri di pentas kebangsaan dengan segala kemegahan dan kesombongan (biarpun sehalus mana pun). Akibat terlalu terbawa akan persaingan, maka sikap tidak mahu kalah bulu atau tidak cuak pun harus ada. Maka, pancaran batinnya memberikan kemegahan dan kesombongan itu yang telah menyerap dalam diri, menelan kemurnian puisi yang hendak disampaikan.

Bahasa badan tidak pernah berdusta jika yang dipancarkan sebenarnya puisi yang bersalut kesombongan dan bukan keikhlasan. Maka pada akhirnya, butiran yang disampaikan ialah rasa yang kosong, sekadar deklamasi tanpa jiwa dan persembahan yang kurang berasa. Puisinya pun hilang.

Kerana yang dideklamasikan ialah kesombongannya …
Kerana yang dideklamasikan ialah kebanggaannya …
Kerana yang dideklamasikan ialah keangkuhannya …
Bukan puisi!

Keikhlasan ialah kualiti abstrak yang membangunkan puncak-puncak keindahan pada deklamasi. Imejan yang sebelum ini hanya wujud di wilayah kata-kata, bagi sang deklamator, akan cuba dijelmakan rupa dan pesonanya kepada khalayak.

Menjelmalah kata-kata mencipta formasi kekaguman! Hal itu menuntut pengerjaan seni yang penuh rasa bertanggungjawab; memanfaatkan segala peralatan yang ada dengan tahap keikhlasan yang tidak korup oleh unsur kebejatan hati dan perasaan, akan akhirnya menancap kepuasan sebagai rasa terakhir yang cuba dicapai dan disampaikan.

Mungkin. Mungkin pada awalnya duduk perkara ini tidak kita peduli. Namun, tanyalah pada Maarof Seman (JK 1997), Aflieza Arshad (JK 2003), Hasnida AB Gani (JK 2002), Amaruszati Noor Rahim (JK 2003), Siti Nur Zafran Zainal Abidin (JK 2018), juga Mohd Aqi Mohd Azmi (JK2020); pasti mereka akan mengiakan – keikhlasan dalam deklamasi itu ialah segala-galanya.

Dan begitulah “kaedah” Ainun Syakirah Suzaide (JK 2019) menjuarai SPDHK siri ke-33.

Sebagai deklamator “anak sekolah”, dia tidak punya apa-apa. Berbekalkan ilmu yang sama seperti deklamator lain, sang gurunya menyedari akan kelebihan Ainun ini. Di atas kertas, segala-galanya tidak memihak kepadanya kerana dia adalah sementah-mentahnya seorang deklamator; masih di Tingkatan Enam dan baru berusia 19 tahun. Itulah penyertaan pertama SPDHKnya, malah Ainun tidak tersenarai pun dalam pesaing utama tahun itu!

Namun apabila beraksi di pentas akhir, unsur yang menakjubkan itu pun keluar perlahan demi perlahan, memukau hadirin. Dengan rasa keikhlasan tinggi, beliau mengungkap bait demi bait puisinya dengan ketulenan makna dan gerak yang unik, biarpun suaranya tidak sebesar mana tetapi masih mampu memberikan getar nada yang menggugah bukan saja hadirin, tetapi paling penting panel penilai.

Bagi Ainun, keikhlasanlah cengkaman wow yang telah memenangkannya.

Dari segi lain, barangkali setiap kali diumumkan sebagai Johan Kebangsaan, mereka (para JK) pasti tidak menyangka kerana merasakan ada nama lain yang lebih layak; dia yang punya vokal guruh, dia yang punya intonasi menggugah, dia yang punya penghayatan tajam, dia yang punya gaya memukau sedangkan yang menang seperti tidak punyai apa-apa.

Namun, ramai jarang mahu memikirkan bahawa kekuatan sebenar bersumber daripada peribadi (adab dan akhlak) yang murni, yang menolak segala kemungkinan untuk mencari kemasyhuran (cinta dunia), meletakkan segala-galanya pada ketentuan dan keredaan Ilahi, dan berasa bersyukur dengan segala nikmat yang diberi oleh Penciptanya.

Leburkan keakuanmu
Sisihkan kehebatanmu.
Hancurkan keegoanmu.
Nyahkan kesombonganmu.
Keikhlasan itu ada dalam diri.
Keikhlasan itu ilmu paling tinggi
Ia senjata hati, senjata deklamasi.

Proses untuk memaknakan nuansa puisi dan deklamasi boleh menjadi pelajaran kemanusiaan jika dilaksanakan dengan niat yang benar. Kemenangan bukanlah segala-galanya. Kemenangan hanyalah bonus kecil. Namun, kemenangan yang lebih besar adalah dengan memastikan deklamasi puisi menjadi wadah memanusiakan manusia.

Akhir kata, jika ada kekurangan dalam tulisan ini, saya mohon maaf dan mohon diperbetulkan. Niat saya hanyalah ingin berkongsi pengalaman agar boleh menjadi peneman fikiran kala kebuntuan ilham mencari-cari nuansa deklamasi. Yang baik adalah kerana izin Allah SWT dan yang buruk adalah daripada kelemahan diri sendiri.

Taksu Zacharia merupakan seorang ahli Kelab Penyair dan deklamator kebangsaan.


Perutusan Surat Diplomatik Bukti Hubungan Turki Uthmaniyah dengan Alam Melayu

Untuk mendapatkan maklumat terkini, ikuti kami melalui Telegram

Kuala Lumpur – Hubungan antara Turki Uthmaniyah dengan kesultanan Melayu di Nusantara telah bermula pada awal abad ke-16 lagi. Perhubungan yang terbina ini bukan sahaja disebabkan oleh kepentingan politik, ekonomi dan pentadbiran semata-mata, bahkan berkait rapat dengan ukhuwah dan semangat persaudaraan sesama Islam.

“I’layu Kalimatullah (menegakkan kalimah La Ila Ha Illa Allah), sifat ummatik dan memerintah secara adil merupakan tujuan utama terbinanya hubungan antara kerajaan Turki Uthmaniyah dengan raja-raja Melayu di Nusantara. Tidak ada tujuan lain selain menyampaikan ajaran Islam dan meninggikan nama Allah SWT. Keadilan pula adalah untuk membantu kerajaan-kerajaan Islam di Nusantara yang dizalimi oleh negara-negara Barat,” jelas Ustaz Sadik Ozata.

Tambah Ustaz Sadik, “Surat yang diutuskan oleh Sultan Kedah, iaitu Sultan Ahmad Tajuddin Halim Shah bertarikh 1824 Masihi, meminta bantuan daripada Sultan Mahmud II. Di dalam surat itu, dijelaskan bahawa ketika Sultan Kedah berada di luar kawasan Kedah, wilayah di Kedah menerima serangan dari Mecus (Siam). Yang akhirnya membuatnya terpaksa lari ke Fulufinan (Pulau Pinang) yang sekarang disewakan daripada ayahnya Sultan kepada British. Di samping itu, pada akhir surat juga dijelaskan, dahulu Sultan Uthmaniyah pernah memberikan bantuan ketenteraan dalam pembukaan Kedah.”

Selain surat utusan Sultan Kedah, terdapat juga surat yang bertarikh 20 April 1850, daripada utusan Sultan Mansur Syah Aceh, Muhammad Gus kepada Sultan Abdul Majid untuk meminta bantuan kapal.

“Dalam surat tersebut, tercatat bahawa ketika Sinan Pasha mengunjungi Aceh, beliau datang bersama-sama kapal-kapal besar dan mengajar mereka cara membuat meriam dan senapang. Dalam proses ini, banyak meriam dan senapang dihasilkan oleh tentera Uthmaniyah sehingga mereka dapat mempertahankan diri daripada Belanda.”

“Semasa lawatan Sinan Pasha, Sultan Aceh sangat menghormati delegasi Uthmaniyah dan melihat setiap perkataan Sinan Pasha sebagai pemerintah Uthmaniyah yang harus dipenuhi. Keadaan ini penting dari segi menunjukkan kesetiaan Sultan Aceh kepada kerajaan Uthmaniyah. Nama Sultan Selim II dan Sultan Aceh ditulis di meriam dan senapang. Dengan ziarah Sinan Pasha dan bantuan ini menunjukkan para Muslim di kepulauan ini ada ikatan dengan Khalifah Uthmaniyah,” terang Sadik.

Yang berbahagia Ustaz Sadik Ozata merupakan wakil Turki bagi Hayrat Malaysia, yang membentangkan kajiannya berjudul “Jejak Turki Uthmani di Nusantara dan Hubungannya dengan Kesultanan Melayu” dalam Diskusi Manuskrip Melayu ke-5 pada 15 September 2021. Program ini merupakan kerjasama antara Dewan Bahasa dan Pustaka dengan Pusat Penyelidikan Manuskrip Alam Melayu, Institut Alam dan Tamadun Melayu, Universiti Kebangsaan Malaysia.

Objektif diskusi ini adalah untuk mengetengahkan hasil-hasil penyelidikan dan penerbitan baharu yang berkaitan dengan manuskrip. Selain itu, diskusi ini bertujuan untuk mengangkat ilmu Alam Melayu berdasarkan naskhah-naskhah Melayu yang berada di seluruh dunia.


Enam Novel Disenarai Pendek Hadiah Booker 2021

London – Enam novel termasuk karya pengarang Sri Lanka disenarai pendek dalam Hadiah Booker, iaitu antara anugerah sastera berbahasa Inggeris berprestij di dunia, pada 14 September lalu.

Selain A Passage North karya novelis dari Asia Selatan, Anuk Arudpragasam, turut disenaraikan ialah novel sulung pengarang Amerika Syarikat (AS), Patricia Lockwood, iaitu No One is Talking About This, dan karya penulis Britain kelahiran Somali, Nadifa Mohamed (The Fortune Men).

Dua novel karya pengarang yang sebelum ini pernah muncul dalam senarai pendek Hadiah Booker turut tercalon, iaitu Damon Galgut dari Afrika Selatan dengan novel The Promise, iaitu kemunculan kali ketiga, dan Richard Powers lewat novel Bewilderment (kali kedua).

Selain mereka, turut berjaya melepasi saringan senarai pendek ialah Great Circle karya pengarang AS, Maggie Shipstead, sekali gus menjadi penulis AS ketiga selepas Lockwood dan Powers yang disenarai pendek dalam edisi kali ini.

Karya yang disenarai pendek kali ini membuka ruang kepada pembaca untuk menyelongkar kehidupan, kenangan dan trauma perang saudara di Sri Lanka selama tiga dekad; mengunjungi Pretoria ketika peralihan dasar Aparteid di Afrika Selatan dari sudut pandang keluarga rakyat kulit putih, dan melihat keanehan daripada pendedahan media sosial apabila berdepan realiti kehilangan jiwa.

Senarai berkenaan turut memberi peluang kepada pembaca untuk menyaksikan pertarungan kemanusiaan dengan konspirasi, prejudis dan kesilapan penghakiman terhadap kes pembunuhan membabitkan kelasi Somali yang dihukum gantung di Cardiff pada dekad 1950-an; menjiwai perasaan cinta mendalam seorang ayah terhadap anaknya yang bermasalah dalam menjalani eksperimen terapi neurologi dan pencarian kehidupan baharu di planet lain, selain melalui perjalanan dekad demi dekad kisah dua wanita, juruterbang pertengahan abad ke-20 serta bintang Hollywood kurun ke-21.

Senarai pendek daripada 158 novel yang disenarai panjang dalam Hadiah Booker tahun ini diumumkan oleh Pengerusi Panel Hakimnya, Maya Jasanoff secara dalam talian. Panel turut dianggotai penulis dan editor, Horatia Harrod; pelakon, Natascha McElhone; sarjana dan novelis, Chigozie Obioma, serta bekas Biskop Besar, Rowan Williams.

Sementara itu, Jasanoff berkata, dengan senarai buku hebat dan bernas, panel hakim berwacana bukan sahaja terhadap karya yang berkualiti, bahkan tujuan karya fiksyen itu sendiri.

“Kami bangga dapat mengemukakan senarai pendek yang menampilkan cerita asli dengan skop yang luas dan memiliki kepelbagaian sudut suara serta gaya.

“Barangkali pilihan ini tepat dengan zaman kita kerana novel-novel ini berkongsi nilai betapa manusia sentiasa bergerak tetapi pada masa yang sama, berdepan kekangan kuasa lebih besar daripada kita,” katanya.

Jasanoff berkata, sebahagiannya bersifat introspektif yang membawa kita menyelongkar minda watak lelaki Tamil yang menjejaki parut perang saudara Sri Lanka dan watak wanita Amerika yang memisahkan diri daripada dunia internet demi menghadapi krisis keluarga.

“Sebahagiannya menyerap dalam perubahan era bersejarah yang sangat keras: limbungan di Cardiff pada zaman awal dekolonisasi British dan ranah di sekitar Pretoria dalam tahun-tahun akhir dasar Aparteid.

“Dan ada juga yang bersifat sejagat, menjejaki usaha juruterbang untuk terbang mengelilingi bumi dan ahli astrobiologi membesarkan anak dalam latar yang diancam oleh perubahan iklim,” katanya.

Pemenang bakal membawa pulang hadiah wang bernilai £50 ribu (RM292 ribu), tetapi nilai itu jauh lebih kecil daripada sorotan dan tumpuan yang bakal diberikan oleh khalayak pembaca antarabangsa, termasuk meningkatkan serta melambungkan jualan naskhah di seluruh dunia.

Hadiah Booker terbuka kepada novel yang diterbitkan di United Kingdom dan Ireland antara 1 Oktober tahun lalu hingga 30 September tahun ini tanpa mengira kewarganegaraan pengarang, asalkan ditulis dalam bahasa Inggeris.


Semarak Jiwa Dramatis Warnai Sayembara Deklamasi Puisi Artistik 2021

Untuk mendapatkan maklumat terkini, ikuti kami melalui Telegram

Kuala Lumpur – Mohamad Hakimi Mohamad Rejab mewakili Selangor membawa pulang Piala Seri Pemuisi sebagai penerima Anugerah Platinum untuk Sayembara Deklamasi Puisi Artistik Peringkat Kebangsaan 2021 bersempena Hari Malaysia anjuran Persatuan Pemuisi Nasional (PEMUISI) kerjasama Bersama Dewan Bahasa dan Pustaka (DBP) dan Kementerian Pelancongan Seni dan Budaya Malaysia (MOTAC). Lantaran kekangan COVID-19, acara tahunan kali ini dianjurkan menerusi Studio Siaran Langsung Media Sosial DBP pada 15 September 2021 (Rabu) pukul 9.30 malam.

Persembahan Hakimi yang penuh penghayatan itu diaduni dengan elemen dramatis digandingi seruling bernada melankolik dan visual yang terkehadapan dan berani mengejutkan penonton, mendeklamasikan dengan suara lantang puisi “Secangkir Dakwat Merah karya penyair Mas Idayu Muhamadan. Beliau membawa pulang piala pusingan, berpeluang mengukir nama pada Piala Seri Pemuisi.

Anugerah Emas dimenangi oleh peserta negeri Kedah, iaitu Zaheera Ibrahim, yang juga membawa pulang piala iringan. Persembahan Terbaik pula dianugerahkan kepada Rozalita Saufi yang mewakili negeri Perak, yang turut menyandang anugerah Perak. Anugerah Gangsa diberikan pada semua peserta lain, membawa pulang cenderahati dan wang tunai. Mohamad Hafiz Ishak mewakili Sarawak dan Siti Nur Aini Jasni mewakili Kuala Lumpur pula memenangi Busana Lelaki dan Wanita Terbaik.

Acara sayembara ini menampilkan 15 orang finalis deklamator puisi mewakili negeri dan wilayah masing-masing, bertanding untuk merebut anugerah utama membawa pulang Piala Seri Pemuisi 2021 itu. Pentas dan ruang disediakan untuk para deklamator membuat persembahan puisi bertema semangat kebangsaan dengan gaya bebas berbentuk pementasan teatrikal dan dramatis yang mampu memberi kesan khas buat penonton.

Barisan juri penilai terdiri daripada figura dan persona yang penting dalam ranah kepenyairan negara, diketuai oleh Presiden PENYAIR Yang Berusaha Datuk Dr. Rahman Shaari. Yang Berusaha Profesor Dr. Madya Norhayati Abd. Rahman, Dr. Abang Patdeli Abang Muhi, Sabri Yunus dan Sakrani Shamsuddin merupakan barisan juri sayembara kali ini. Penghakiman dilihat daripada kekuatan vokal penyampaian, kelancaran dalam pendeklamasian, penjiwaan dan penghayatan para penyair terhadap teks puisi.

Peserta acara membuat persembahan dengan sangat bertenaga, kreatif dan penuh penghayatan, menyemarakkan jiwa puitis buat penonton dan kalangan deklamator. Setiap persembahan ditampilkan dengan elemen unik dan kreatif, sentiasa mempunyai prop dan set pentas yang memberi kesan visual, diiringi melodi mewarnakan persembahan puisi pilihan.

Bermula dengan persembahan Mohamad Hafiz Ishak mewakili Sarawak, beliau mempersembahkan puisi Sido Kopratasa berjudul “Bumi Kesetiaan”, disusuli persembahan penuh dramatis yang digandingi seruling bernada melankolik daripada Mohamad Hakimi Mohamad Rejab mewakili Selangor dengan “Secangkir Dakwat Merah” yang akhirnya memenangi anugerah utama. Seterusnya, Nurfarahin Jamsari mewakli Negeri Sembilan mendeklamasikan “Mahkota Bangsa” karya Perindu Seni, Ahmad Sa’idun mewakili Perak dengan puisi “Pesan untuk Anak” karya Che Su Deraman, Siti Nur Aini Jasni dari Kuala Lumpur dengan “Memelihara Rumah Kita” karya Zurinah Hassan, Mohd Rafiqi Bahuddin dari Johor dengan puisi Ahmad Razali Yusof berjudul “Di Sungai Sejarah”, Noras Robiah dari Pahang dengan “Cerita dari Sebuah Beranda” karya Lim Swee Tin, Noor Hasmah Ismail dari Kelantan dengan “Keranamu Malaysia” karya Ahmad Salju, Zaheera Ibrahim dari Kedah dengan “Pesan untuk Anak” karya Che Su Deraman, dan Siti Norashikin Bahirun dari Melaka dengan “Lestarikan Kedamaian Malaysia” karya Aya Rohaiyah.

Dayana Chacho dari Sabah juga membuat persembahan puisi “Pesan untuk Anak” karya Che Su Deraman, diikuti Ahmad Harun dari Pulau Pinang dengan “Keranamu Malaysia” karya Ahmad Salju, Nur Shayid Shamsi dari Terengganu pula dengan “Lestarikan Kedamaian Malaysia” karya Aya Rohaiyah, Rozalita Saupi dari Perlis sekali lagi dengan “Pesan untuk Anak” karya Che Su Deraman, dan akhirnya Noor Shakira Mohd Hasli dari Wilayah Persekutuan Labuan dengan “Malaysia, Inilah Kasih, Sayang dan Cinta Kami” karya Solihin Osman.

Di samping persembahan peserta sayembara, terdapat juga persembahan artistik khas daripada jemputan khas. Kelab Serindit Mati Tersepit membuat persembahan pembuka acara dengan persembahan puisi “Sumpah Pendekar” karya Khadijah Hashim.

Persembahan selingan pertama pula dibuat oleh juara Sayembara Deklamasi Puisi Artistik 2020, iaitu Noor Azli Sudin dengan puisi “Simfoni Indah Aksara Merdeka” dan disusuli persembahan selingan kedua oleh Pengerusi PEMUISI Terengganu, Sharizat Satad, mendeklamasikan puisi “Taring”.

Persembahan khas Siso Kopratasa juga disusun mempersembahkan lagu puisi Alif karya Alim Gutrah hasil arahan Suhairil Izham Suraya. Persembahan puisi penutup tirai dilaksanakan oleh Roslan Madun dengan “Fatwa Pujangga”.

Yang Berbahagia Dato’ Dr. Radzuan Ibrahim Presiden PEMUISI menyampaikan ucapan aluan menyuarakan ucap jaya kepada semua finalis sayembara yang membuat persembahan berjiwa semarak dan penuh penghayatan. Beliau juga menjemput para deklamator yang mendapat anugerah gangsa untuk hadir semula menjayakan sayembara ini pada tahun depan dengan harapan yang para penggiat akan dapat bersemuka semula, sebelum menyatakan penghargaan kepada DBP dan MOTAC atas sumbangan idea dan kerjasama menjayakan acara kali ini. Ketua Pengarah DBP, Yang Berbahagia Datuk Abang Salehuddin Abang Shokeran juga menyampaikan ucapan aluan menekankan kepentingan bersifat inovatif demi menaikkan galakan kepada masyarakat, terutamanya golongan belia terhadap budaya seni seperti deklamasi.

Ketua Setiausaha MOTAC, Yang Berbahagia Dato’ Dr. Noor Zari Hamat digalas dengan tanggungjawab merasmikan program sayembara ini dan sempat merakamkan suara harapan supaya ranah pementasan puisi dan seni tanah air kekal rancak sewaktu situasi pandemik yang melanda dunia hari ini.


Citra Seni dan Alam dari Kaca Mata Penggiat Sastera

Kuala Lumpur – Semua karyawan telah ditakdirkan mengungkapkan citra alam dalam karya, kerana kepuitisan ada pada setiap manusia sejak dilahirkan. Justeru, rasa kasih dan sayang yang dianugerahi Allah dizahirkan dalam seni menulis puisi dan juga seni lukisan.

Demikian juga Sasterawan Negara Datuk Dr. Siti Zainon Ismail sering mengapresiasikan gelojak rasa dan pengamatannya terhadap alam sekitar melalui seni puisi dan seni lukis.

“Nenek sering mengingatkan saya tentang kecintaan terhadap alam. Daripada nenek juga saya kenal pucuk rebung dan tahu menjeruknya. Oleh kerana itu citra seni lukis saya adalah pucuk rebung,” ujarnya.

Siti Zainon juga berkisah betapa ayat-ayat yang dikutip dalam kuliah-kuliah pembelajarannya ditemui dalam ilmu tauhid Sifat 20. Perkataan Wujud, Qidam, Baqa’, Hayat, Sama’, Basar, Kalam misalnya, akhirnya membina abjad-abjad yang melahirkan puisi-puisinya.

Bersahabat dengan alam menuntut taakul fikir dan keaslian jiwa. Justeru peri pentingnya menghayati sejarah alam kerana ia menjadi percakapan batin apabila menzahirkan sesuatu. Dato’ Seri Ir. Dr. Zaini Ujang, Ketua Setiausaha Kementerian Alam Sekitar dan Air pula berpendapat bahawa puisi ialah kaedah untuk menyatakan idea. Beliau mengakui keghairahannya menulis sajak dalam media sosial sebagai penyampaian mesej paling mudah kepada para pembaca. Dr. Zaini ialah “orang menteri” yang sering menyampaikan dan mempromosi citra alam sekitar melalui puisi lestari alam, termasuk Puisi Cinta Alam (kesedaran alam sekitar), Puisi Melayu Moden (tentang jiwa seni), Puisi Nasihat Mulia (amalan mulia), dan Puisi Lestari Alam (tentang gaya hidup lestari).

“Banjir yang berlaku di Yan, Kedah merupakan kesan kemerosotan alam akibat tangan-tangan manusia. Sungai Gombak misalnya, yang tidak lagi indah sebaliknya menjadi tempat longgokan sampah sarap yang bukan sahaja mencacatkan pandangan, bahkan merosakkan ekosistem kelestarian alam. Justeru, penyampaian tentangnya lebih baik disenikan kerana pelestarian alam ialah penghayatan tentang idea dan medium mempromosi idea,” ujar Dr. Zaini.

Kesedaran terhadap pelestarian alam sekitar amat perlu dipupuk dan sewajarnya dapat menjentik kepekaan masyarakat yang akhir-akhir ini lebih gusar tentang pandemik COVID-19, sedangkan isu besar yang dibincangkan di seluruh dunia pada ketika ini ialah perubahan iklim. Maka tidak hairanlah, Malaysia menjadi negara nombor satu yang begitu bimbang tentang COVID-19 dan menjadi negara tercorot yang memikirkan tentang perubahan iklim. Skala ini boleh dilihat melalui indeks kegusaran World Worries 2021. Maka, usaha Dr. Zaini dalam memupuk kesedaran masyarakat terhadap pelestarian alam melalui puisi amat wajar dipuji. Kaedah ini juga bertepatan pada dekad ini kerana puisi sarat dengan keindahan unsur alam selain menggunakan diksi-diksi yang indah lalu menyerlahkan objek alam yang melingkungi manusia.

Panel pembicara ketiga Dr. Zakaria Ali pula berkongsi pengalamannya terhadap penghayatan alam sekitar melalui lukisan-lukisan yang dihasilkannya.

“Alam mempengaruhi visi saya sebagai pelukis. Kita tidak dapat duplicate alam dalam lukisan. No matter how talanted you are, tetap tidak akan dapat menyalin-tampal alam sekitar dalam lukisan.

“Pendorong terhadap realisme: seniman mendapatkan keserupaan sahaja, karya pula haruslah seimbang, justeru dapat menikmati keindahan seni sebagai pengkarya, pembuat, atau pemerhati. Maka dengan itu, rakaman video adalah lebih baik dan terkehadapan dalam menarik minat penonton serta membangkitkan kesedaran mereka,” ujarnya.

Webinar Seni dan Alam dikendalikan oleh Tan Sri Johan Jaaffar yang berlangsung pada jam 3.00 hingga 4.30 petang pada 12 September lalu, melalui platform Facebook Kementerian Alam Sekitar dan Air.


Cemburu dan Fitnah: Emosi yang Memusnahkan dalam Hikayat Si Miskin

Untuk mendapatkan maklumat terkini, ikuti kami melalui Telegram

Noraini Abd. Shukor mengungkapkan cerminan realiti masyarakat tradisional Melayu yang berhadapan dengan sifat cemburu dan fitnah dalam sebuah hikayat lama Melayu.

Hikayat Si Miskin merupakan suatu cerita yang plotnya bermula daripada fitnah seorang raja yang cemburu apabila melihat seorang yang miskin tiba-tiba menjadi kaya …

Salah satu proses atau cara untuk meluahkan perasaan adalah dengan menunjukkan emosi, sama ada melalui wajah dan tingkah laku (pergerakan fizikal). Kedua-dua reaksi ini akhirnya akan mempengaruhi pemikiran dan akan mengganggu mental seseorang sehingga bertindak di luar kawalan. Mulyadi (Dewan Bahasa Februari: 2001) menguatkan hujah ini dengan mengatakan bahawa untuk mengungkapkan emosi, terdapat dua cara yang digunakan oleh pengalam (experiencer), iaitu secara nonverbal melalui ekspresi wajah, gerakan tangan, mata dan bahasa tubuh yang lain, dan secara verbal melalui kata emosi.

Emosi dalam Kamus Dewan Perdana didefinisikan sebagai (1) perasaan jiwa yang kuat seperti gembira, sedih atau marah. Kamus Dewan Perdana juga memberikan maksud keadaan perasaan atau fikiran yang terangsang dan melibatkan perubahan psikologi dan fisiologi pada seseorang (2021:573). Ketidakseimbangan emosi menyebabkan seseorang itu gagal mengawal diri dan akhirnya membawa kepada tindakan di luar batas kemanusiaan.

Antara sifat jelik yang lahir daripada emosi yang tidak seimbang ialah sifat cemburu. Sifat cemburu lahir apabila seseorang tidak dapat melihat kelebihan atau kesenangan orang lain. Sifat cemburu biasanya dipandang dari sudut negatif. Namun sifat ini juga boleh dilihat dari sudut yang lebih baik apabila seseorang itu mengeluarkan emosi cemburunya apabila melihat kejayaan orang lain. Hal ini akan dapat mewujudkan perasan ingin bersaing dan mendorong untuk seseorang menjadi setara atau lebih baik daripada orang yang berjaya itu. Apabila situasi ini berlaku, maka individu tersebut berjaya mengawal emosinya dengan baik. Namun, untuk mengawal emosi yang berperang dalam jiwa, individu tersebut perlu berjuang melawan nafsunya daripada melakukan perkara yang merosakkan jiwa. Dalam hal ini, Wan Hussain Azmi Abdul Kadir dalam bukunya Kaunseling dan Psikologi Menurut Islam (DBP, 1995) menjelaskan bahawa:

… manusia dalam dirinya mengandungi sifat-sifat kehaiwanan dalam bentuk kehendak-kehendak jasmani yang mesti dipenuhinya untuk menjaga keselamatan hidup dan jenisnya; dan juga mengandungi sifat-sifat malaikat yang dilihat dalam kerinduan rohaninya kepada mengenal Allah dan beriman dengan-Nya serta menyembah dan memuji-Nya. Antara dua bahagian pada manusia ini, kadang-kadang berlaku perjuangan; kadang-kadang ditarik oleh kerinduan kerohaniannya. Maka ketika ini, manusia berasa bahawa satu peperangan hebat sedang berlaku dalam dirinya.

Sekiranya seseorang itu tewas dalam perjuangan melawan nafsunya, natijah yang lain akan muncul bagi melunaskan rasa cemburu tersebut, sehinggalah terbitnya perasaan dan tindakan lain seperti fitnah. Perbuatan fitnah tidak akan berjaya dengan tindakan pencipta fitnah sahaja. Perbuatan ini disokong oleh pihak lain, iaitu penyebar dan pembenar fitnah tersebut. Dalam artikel Bayyan Linnas siri ke-82 yang berjudul “Bahaya Fitnah”, dinyatakan bahawa:

… terdapat beberapa faktor yang menyumbang kepada fitnah sesuai dengan kategori orang itu, sama ada dia adalah pereka fitnah atau semata-semata sebagai penyebar. Bagi pereka fitnah, banyak faktor yang boleh diandaikan seperti persaingan dalam merebut sesuatu sama ada meraih jawatan, mendominasi perniagaan, kepentingan politik, kedengkian terhadap kelebihan orang lain dan pelbagai lagi. Pokok pangkalnya fitnah terbit daripada hati seseorang yang kotor, bermasalah dan tidak dibenteng dengan iman yang teguh.

Artikel tersebut telah memberikan huraian yang jelas terhadap punca berlakunya fitnah dalam masyarakat dan perkara ini telah banyak berlaku dalam masyarakat hari ini.

Hal ini bukan sahaja berlaku dalam masyarakat tanpa sempadan hari ini, tapi sebenarnya telah berlaku sejak dahulu lagi, iaitu sejak zaman masyarakat Melayu tradisional. Hal ini dibuktikan melalui hikayat lama yang terdapat dalam manuskrip Melayu. Hikayat Melayu yang mengisahkan hal cemburu dan fitnah ini terdapat dalam Hikayat Si Miskin. Hikayat Si Miskin merupakan suatu cerita yang plotnya bermula daripada fitnah seorang raja yang cemburu apabila melihat seorang yang miskin tiba-tiba menjadi kaya setelah menjumpai (tajau) tempayan yang berisi emas di dalam sebuah hutan.

sasteraHikayat Si Miskin (2016, DBP) yang tergolong dalam genre sastera hikayat ini merupakan karya yang diterbitkan berdasarkan naskhah J.S.A van Dissel (Leiden, 1897). Hikayat ini juga dikenali sebagai Hikayat Marakarmah dan merupakan sastera Melayu yang mempunyai pengaruh Hindu dan Islam. Hal ini dapat dilihat melalui nama watak-wataknya yang ada pengaruh Hindu seperti Maharaja Indera Dewa, Maharaja Puspa Dewa dan Marakarmah sebagai watak utama. Pengaruh Islam jelas terdapat dalam hikayat ini apabila permulaan ceritanya dimulakan dengan lafaz “Wabihi Nastainu Billahi Ala dan ditutup dengan Wallahuaklam bissawab”. Bahkan dalam penceritaan hikayat ini juga terdapat frasa yang menunjukkan bahawa watak-wataknya percaya pada takdir yang telah ditentukan kepada mereka.

Plot cerita dalam hikayat ini bermula daripada fitnah yang dilakukan oleh Tuanku Syah Alam yang cemburu melihat Si Miskin yang telah menjadi kaya setelah terjumpa tajau (tempayan) berisi emas semasa menggali tanah untuk dijadikan rumah. Pada masa itu, Si Miskin dan isterinya telah memiliki seorang anak yang diberi nama Marakarmah. Si Miskin dan isterinya menganggap anaknya itu membawa tuah dan pernah berkata kepada anaknya:

… jikalau sungguh-sungguh anak dewa-dewa hendak menerangkan muka ayahanda ini, jadilah negeri di dalam hutan ini sebuah lengkaplah dengan kota parit dan istananya serta dengan menteri, hulubalang, rakyat sekelian dan segala raja-raja di bawah baginda betap adat segala raja-raja yang besar-besar …

Selepas beliau berkata demikian, telah berlakunya kesaktian apabila terjadinya negeri dengan lengkap segala peralatan kerajaan dan Si Miskin dan isterinya telah menjadi raja dengan gelaran Maharaja Indera Angkasa dan Tuan Puteri Ratna Dewi di negeri yang dinamakan negeri Puspa Sari dan anak-anaknya bergelar Maharaja Marakarmah dan Tuan Puteri Nila Kesuma. Kekayaan dan kehebatan Maharaja Indera Angkasa ini sampai kepada pengetahuan Tuanku Syah Alam dan telah berpakat dengan ahli nujum yang akan berjumpa dengan Maharaja Indera Angkasa supaya mengatakan kepada raja tersebut bahawa anak-anaknya, iaitu Marakarmah dan Puteri Nila Kesuma membawa celaka kepada raja dan negerinya. Sifat cemburu yang tidak dapat dikawal oleh Tuanku Syah Alam telah membawa kepada tindakan yang selanjutnya, iaitu menyebarkan fitnah untuk memporak-perandakan kehidupan Maharaja Indera Angkasa dan negerinya. Hal inilah yang membuktikan bahawa fitnah itu merupakan ujian kepada orang yang difitnah, sesuai dengan makna fitnah dalam bahasa Arab, iaitu ibtila atau ujian (Bayyan Linnas siri ke-82). Fitnah yang dicipta oleh Tuanku Syah Alam itu berjaya dengan sokongan (bantuan) ahli nujum yang menjadi penyebar dan pembenar fitnah.

Emosi yang ada pada Tuanku Syah Alam tadi telah menimbulkan satu lagi emosi daripada pihak Maharaja Indera Angkasa (Si Miskin), iaitu emosi marah. Hal ini kerana, Maharaja Indera Angkasa tidak menggunakan pertimbangan akal dalam menangani fitnah tersebut. Beliau terus menerima fitnah tersebut dan bertindak menghalau kedua-dua anakandanya yang dikatakan membawa kecelakaan kepada diri dan kerajaannya. Tindakan beliau ini berbeza dengan isterinya yang mengatakan bahawa selama mereka memperoleh kedua-dua orang anakandanya itu, mereka sering beroleh kebajikan. Jelas di sini bahawa isteri Maharaja Indera Angkasa masih mempunyai akal budi dalam menangani fitnah tersebut, walaupun terpaksa akur dengan kehendak suaminya yang ingin membunuh atau menghalau anakanda mereka. Hal ini sampai kepada pengetahuan Marakarmah dan dia tahu bahawa dirinya terkena fitnah daripada orang yang cemburu kepada mereka sekeluarga yang selama ini, kaya dan bahagia.

Akibat daripada kejadian fitnah ini, Marakarmah dan adiknya telah dihalau oleh ayahandanya keluar dari negeri tersebut dan mereka menuju ke hutan belantara. Akibat daripada peristiwa ini, negeri Puspa Sari telah ditimpa bencana apabila berlakunya kebakaran dan dalam hikayat tersebut dinyatakan, “maka negeri Puspa Sari pun terbakarlah, maka tiada satu pun yang tinggal, habislah pecah belah bercerai-berai tiada berketahuan lagi perginya itu masing-masing membawa dirinya ke sana sini”.

Natijah besar daripada fitnah ini ialah Maharaja Indera Angkasa tinggal di dalam hutan kerana sudah tidak mempunyai negeri dan barulah menyedari bahawa Tuanku Syah Alam dengki dan busuk hati terhadapnya dan menyesal atas perbuatannya. Maharaja Indera Angkasa tidak menyedari bahawa hal ini merupakan ujian terhadapnya yang telah kaya raya dan mempunyai anak yang membawa kebaikan kepadanya. Melalui cerita hikayat ini, generasi pada hari ini perlu menjadikannya sebagai iktibar dan perlu menghayati makna dalam ayat 15 Surah At-Taghabun yang membawa maksud: “Sesungguhnya harta benda kamu dan anak-anak kamu itu hanyalah ujian (fitnah), dan di sisi Allah jualah pahala yang besar.”

Berdasarkan penceritaan dalam Hikayat Si Miskin ini jelas menunjukkan bahawa sikap cemburu yang membawa kepada fitnah sememangnya membawa kesan yang amat buruk dan boleh memusnahkan keluarga, masyarakat, dan seterusnya negara. Dalam keadaan sekarang, fitnah lebih mudah tersebar kerana dunia sudah tiada sempadan dan segala-galanya boleh disebarkan dalam tempoh masa yang singkat dan boleh membawa bencana yang lebih besar.

Cerita hikayat yang wujud sejak awal abad ke-18 bukanlah sekadar hiburan semata-mata. Sebalik penceritaannya yang pelbagai latar tempat dan watak, terdapat unsur didaktik yang boleh dijadikan panduan. Masyarakat hari ini seharusnya mendalami cerita-cerita hikayat yang pengajarannya boleh disesuaikan dengan kehidupan hari ini. Kesusasteraan Melayu Tradisional yang diselenggarakan oleh Zalila Sharif dan Jamilah Haji Ahmad (1993:180) menyatakan:

Sastera hikayat bukanlah semata-mata terdiri daripada cerita-cerita berunsur hiburan tetapi ada juga cerita-cerita yang membawa unsur berganda. Yang dimaksudkan di sini ialah terdapat beberapa buah hikayat yang mengandungi unsur-unsur yang sama berat seperti hiburan dan didaktik, hiuran dan kepahlawanan, hiburan dan keislaman, dan sebagainya, di samping mengemukakan satu–satu unsur seperti didaktik, kepahlawanan atau keislaman secara tersendiri.

Sebagai kesimpulan daripada penulisan ini, setiap ahli masyarakat perlu tahu menilai sesuatu khabar yang diterima sebelum membuat apa-apa tindakan kerana tersalah langkah dalam membuat tindakan akan menyebabkan kemusnahan yang boleh membawa kesan yang panjang terhadap diri, keluarga, masyarakat dan negara.

Noraini Abd. Shukor memulakan kerjayanya di Dewan Bahasa dan Pustaka pada tahun 1999 sebagai Perancang Bahasa, dan kini bertugas di Bahagian Penyelidikan Sastera, Jabatan Dasar dan Penyelidikan. Beliau menulis dalam genre puisi, esei dan cerpen. Karyanya pernah tersiar dalam Pelita Bahasa, Dewan Sastera, Tunas Cipta, dan sebagainya. Noraini turut menulis kertas kerja dalam seminar peringkat kebangsaan dan antarabangsa. Antara kajian beliau termasuklah “Tunjuk dan Ajar dalam Masyarakat Nusantara: Manifestasi Melalui Sastera Lisan”, “Peribahasa dalam Cerita Awang Sulung Si Jambul Lebat: Tanda dan Makna”, dan “Padi sebagai Tanda dalam Peribahasa Melayu”. Kini beliau sedang mengkaji “Pengurusan Kepimpinan dalam Peribahasa Melayu”.


Hikayat Panglima Nikosa Layak Diangkat Novel Melayu Pertama

Untuk mendapatkan maklumat terkini, ikuti kami melalui Telegram

Kuching – Hikayat Panglima Nikosa (HPN) seharusnya diangkat sebagai novel Melayu pertama berdasarkan penulisannya dibuat 50 tahun sebelum lahirnya Hikayat Faridah Hanum.

Malah, HPN yang ditulis oleh Ahmad Syawal Abd. Hamid menampilkan latar tempat di Sarawak dengan watak orang tempatan. Hal ini jauh berbeza dengan Hikayat Faridah Hanum yang diangkat sebagai novel pertama Melayu, tetapi mengangkat latar Mesir walaupun wataknya orang Melayu.

Pensyarah Universiti Kebangsaan Malaysia, Che Abdullah Che Ya berkata, walaupun sifat fizikal HPN mempunyai hanya 29 halaman, hal ini tidak boleh menidakkan keupayaannya untuk diangkat sebagai sebuah novel.

“Hal ini disebabkan, ketika naskhah itu dihasilkan, dalam landskap sastera kebangsaan genre cerpen dan novel belum lagi wujud. Ketika itu, sastera hanya ada hikayat dan cerita lucu, tetapi jumlah halaman HPN lebih panjang daripadanya,” katanya ketika membentangkan latar sejarah HPN dalam acara Bicara Pusaka Bangsa yang disiarkan di platform Zoom anjuran Dewan Bahasa dan Pustaka Cawangan Sarawak pada 14 September lalu. Acara yang dimudahcarakan oleh Dayang Norazan Kartini Pangeran Zain itu turut menampilkan pensyarah Universiti Malaysia Sabah, Dr. Nordi Achie.

Tegas Che Abdullah, HPN ialah dokumentasi sosiobudaya masyarakat Sarawak yang ditulis dalam tulisan Jawi, dan dari aspek sosiologi, ia merangkumi bukan hanya sosiobudayanya tetapi sosiopolitik dan ekonomi.

“HPN merangkumi ketiga-tiga aspek ini dan boleh dilihat gambaran masyarakatnya yang muafakat dan bersefahaman, misalnya dalam pembukaan penempatan baharu.“

“Selain itu, novel ini turut membawa imej pemimpin yang bijak dan semangat cintakan tanah air, selain pengurusan negara yang sistematik dan golongan muda yang berjuang untuk negara,” katanya.

Sementara itu, bagi Nordi, HPN membawa falsafah politik yang tersendiri. Naskhah itu katanya, walaupun diberi nama “hikayat” tetapi bentuknya lebih menyerupai sebuah cerpen.

“Hikayat pada zaman itu panjang lebar tetapi HPN dibina pendek, namun membawa falsafah politik yang tersendiri.“

“Ahmad Syawal melihat pemimpin di Sarawak atau di Alam Melayu amnya, mestilah orang ‘putrabumi’ yang mana dia anak tempatan yang lahir di sini dengan kedua-dua ibu bapanya juga ‘anak bumi’.“

“Penegasan sebegitu sebenarnya ialah sindiran kepada James Brooke,” katanya.

Tegas Nordi, HPN juga mengangkat tentang pentingnya seseorang pemimpin itu mempunyai falsafah akhlak (aksiologi) yang menyaksikan sifatnya haruslah baik selain Ahmad Syawal menegaskan mengenai perlunya pemimpin yang adil, malah persoalan keadilan itu disebut lebih daripada tiga kali dalam naskhah berkenaan.

Tambah Nordi, pemimpin juga mestilah intelek, bersikap waspada dan teliti apabila bertindak, selain berstrategi dan berintegriti.

“HPN mungkin tidak semasyhur naskhah klasik Melayu lain yang sezaman dengannya, tetapi ia membawa falsafah politik dan perang yang lestari merentasi zaman bahari,” katanya.

Untuk rekod, HPN ditemui dalam simpanan Rhodes House Library of Oxford, England oleh Sarawak Literary Society. Beli kajian dan teks novel Hikayat Panglima Nikosa di sini.

Hikayat Panglima Nikosa: Antara Novel Melayu Terawal di Dunia


Sastera Harus Merakam Hal yang Real

Untuk mendapatkan maklumat terkini, ikuti kami melalui Telegram

Shah Alam – “Saya merasakan dunia saya ini sempit. Sejak 50-an, dunia saya adalah sastera. Saya baca dan tulis tidak pernah jemu. Sastera itu adalah tentang kehidupan. Sedar atau tidak, pengarang memetik kehidupan dan dimasukkan dalam karya, sama ada hal itu yang dibencinya atau disukainya. Itu yang saya buat,” kongsi Sasterawan Negara, Datuk Seri A. Samad Said dalam acara Webinar Pemikiran A. Samad Said yang disiarkan secara langsung melalui Facebook Perbadanan Perpustakaan Awam Selangor, 16 September lalu.

A. Samad berkata, kehidupan ini pendek dan dalam jangka masa yang singkat itu, kita perlulah berbuat baik dan membuat hikmah kepada orang lain.

Justeru baginya, beliau berkongsi apa-apa yang diketahuinya kepada pembaca. Ada yang menerima dan ada sebaliknya – terpulang. Namun itu bukanlah hal yang besar baginya kerana beliau menyifatkan apa yang dibuatnya hanyalah mahu berkongsi.

“Sastera itu bukan verbal tapi tulisan. Tidak tulis jadi sia-sia,” katanya.

Pandangan A. Samad kemudiannya dikupas lanjut oleh Ketua Bahagian Penyelidikan Sastera Dewan Bahasa dan Pustaka, Saifulizan Yahaya ketika menyorot kumpulan puisi terbaharu A. Samad Said, Di Atas Padang Sejarah.

Saifullizan berkata, naskhah itu yang menghimpunkan 56 buah puisi diterbitkan pada tahun 2013 merupakan himpunan kesaksian dan respon Pak Samad terhadap persekitaran yang dilalui oleh beliau.

“A. Samad Said melalui zaman perang hingga menikmati hasil kemerdekaan. Zaman pasca perang, beliau di Singapura dan merakamkan realiti zaman itu menerusi Salina, Sungai Mengalir Lesu, Di Hadapan Pulau, Adik Datang, dan Lantai T. Pinkie.

“Pembabitannya dalam politik, misalnya dalam Gerakan Pemansuhan PPSMI dan puncaknya pada 7 Mac 2009, Perhimpunan Bersih 2.0 pada 5 Julai 2011 dan Perhimpunan Bersih 3.0 pada 28 April 2012, kemudiannya dirakam dalam puisi yang diterbitkan dalam pelbagai media baharu sebagai pernyataan sikap beliau, yang kemudian dikumpulkan oleh Rahmat Haron dan diterbitkan menjadi kumpulan puisi Di Atas Padang Sejarah,” katanya.

Tegas Saifullizan, Di Atas Padang Sejarah setakat ini merupakan kumpulan puisi mutakhir yang diterbitkan sekali gus merakamkan sikap dan pendirian beliau. Sebelum itu, A. Samad Said telah melahirkan kumpulan puisi yang dapat menjadi rujukan penting kepada perkembangan beliau dalam dunia perpuisian kebangsaan, seperti Benih Harapan (1973), Daud Semalu Pucuk Paku (1975), Benih Semalu (1984), Balada Hilang Peta (1991), Al-Amin: Riwayat Hidup Rasulullah SAW dalam Puisi (1999), dan Suara dari Dinding Dewan (2003).

“Secara jelas, kumpulan puisi Di Atas Padang Sejarah merakamkan suara naluri dan pemikiran beliau selepas tahun 2005 hingga 2013, yakni pada waktu itu negara telah mengalami beberapa peristiwa penting, baik dari segi politik, pendidikan dan sosial,” katanya.

Tambah Saifullizan, berdasarkan penelitian keseluruhan 56 buah puisi dalam Di Atas Padang Sejarah, Pak Samad membuktikan bahawa karya sastera harus menjadi alat perakam peristiwa sebenar sesuatu zaman, dan hal ini tegasnya, menjelaskan sastera harus merakam sesuatu yang real.

Beli kumpulan puisi Di Atas Padang Sejarah dan buku puisi panjang Al-Amin.


Realitinya, Dikotomi Sastera dan Sains Tidak Wujud

Dunia sains dan dunia sastera mahu tidak mahu akan bertembung dan berwacana menghasilkan pemikiran dan hasil polemik yang tersendiri. Kedua-dua bidang walaupun mempunyai tiang yang berbeza, namun mempunyai keterikatan yang tidak dapat dipisahkan.

Rem Dambul menyebut dalam kolumnya, “Dikotomi Sastera-Sains dan Generasi Ketam” dalam eDewan Sastera, kedua-dua disiplin ilmu ini bukan sekadar saling memerlukan, tapi harus berintegrasi dengan peranan sastera yang memugar kemanusiaan dan sains memacu pembangunan. Dunia yang kaya kemajuan tetapi papa nilai insani, akan berakhir dengan sebuah tamadun yang bejat. Katanya lagi, kedua-dua unsur ini berkongsi persamaan, iaitu didukung oleh tradisi persuratan.

Wacana PENA minggu ke-10 menampilkan panel jemputan Dato’ Seri Ir. Dr. Zaini Ujang dan Ahmad Patria Abdullah berganding sama dengan panel tetap, Dr. Mohamad Saleeh Rahamad untuk berdiskusi dalam wacana “Orang Sains dan Teknologi dalam Sastera: Membantu atau Membuntu?”. Bicara ini berlangsung pada 17 September 2021, jam 9.00 malam.

Dato’ Seri Ir. Dr. Zaini Ujang, seorang tokoh akademik serta penulis yang mempunyai kepakaran dalam bidang kejuruteraan dan rawatan air serta sisa. Begitu juga Ahmad Patria yang pernah berlatarbelakangkan ahli farmasi juga seorang penulis novel fantasi dan cereka sains yang terkenal. Siri Saga Artakusiad dan Kronika Nashan memang tidak asing lagi dengan peminat genre itu di ranah tempatan mahupun di negara jiran. Kedua-dua figura ini berperanan besar dalam polemik sains-sastera, di samping mempunyai tapak dalam dunia sains mahupun teknologi yang mapan.

Ahmad Patria sebagai penulis fiksyen meletakkan kedudukan beliau selaras dengan hal itu. Katanya, dalam dunia sastera, empati memainkan peranan mewarnakan diri mereka dengan dunia sekeliling, sekali gus melahirkan karyawan atau sasterawan yang berlatarbelakangkan sains, teknologi dan pelbagai bidang lagi. Maka, terhasillah penulis yang mampu berfikiran kritis, pakar dalam sesebuah bidang, di samping kekal berkarya.

Beliau berpendapat, walau apa-apa jua kerjaya seorang penulis itu, selagi mereka masih berkarya dan menulis, maka identiti yang dibawa oleh mereka masih sebagai ahli sastera.

“Sebenarnya dikotomi antara orang sastera dengan orang sains hanya wujud dalam minda-minda khalayak, namun hakikat itu tidak pernah membezakan kita secara realiti,” tambah Ahmad Patria.

Saleeh pula tidak berminat untuk meletakkan klasifikasi khas sebagai garis pemisah yang hanya membawa keburukan daripada kekangan, kerana mencipta kekangan hanya akan menyekat kejayaan.

“Seseorang penulis boleh bekerja dalam bidang sains, namun juga berfikiran sastera dalam wacana mereka,” jelas Saleeh.

Orang sains yang menulis merupakan kebebasan dan kelengkapan buat mereka. Zaini Ujang merasakan kegiatan menulis yang beliau cipta adalah hasil rasa bebas kerana selain tidak perlu penyelidikan menyeluruh, kekangan yang ada dalam menulis jurnal dan artikel akademik adalah sangat minimal.

Elemen sains dalam naskhah sastera disaksikan semakin meningkat dan berkembang dalam kelajuan yang tersendiri. Sayembara-sayembara yang dianjurkan hari ini juga menjadi lubuk naskhah fiksyen sains yang menggugah imaginasi. Karyawan yang menghasilkan karya genre sebegini ialah mereka yang dalam kalangan ahli sastera atau ahli sains yang mempunyai kepakaran yang tersendiri.

Namun, seperti yang ditegaskan oleh Saleeh Rahamad, mereka yang ahli sains dan pakar teknologi sememangnya mampu menulis dengan gagasan ilmu yang hebat, namun wujud kekurangan elemen estetika dalam prosa mereka.

“Sebagai pembaca, saya sendiri pun dapat faedah yang tersendiri dalam sesi membaca hasil karya penulis yang bergelar ahli sains, walau wujud lompang yang hanya dapat dilengkapkan dengan pemikiran seorang sasterawan.

“Namun, kita melihat satu inisiatif kreatif yang bernafas baharu, seperti kolaborasi antara dua atau tiga orang yang berkepakaran tersendiri, seperti naskhah Leksikon Ledang yang mana penulisnya, Nor Azidah Ishak dan Fadli al-Akiti masing-masing mempunyai kepakaran yang berbeza (sains dan sastera), namun apabila bergabung, terhasillah karya yang bernafas baharu, padu dan kuat,” tambah Saleeh.

Ahmad Patria yang berperanan meronakan dunia fiksyen fantasi tanah air juga menambah, “Penulis tidak berlatarbelakangkan sains yang ingin menulis dalam bidang ini perlu membuat penyelidikan, perlu untuk mengkaji subjek cereka yang dicipta.

“Paling utama dan penting dalam menulis, pertamanya minat dalam bidang itu. Secara langsung, kita akan mengumpul pengetahuan dalam bidang yang diminati. Kedua, untuk melengkapi pengetahuan, kita juga perlu tahu teknik dan kaedah dalam penyampaian menggarap cerita, pengetahuan tanpa kemahiran untuk bercerita akan melahirkan karya yang kurang menjadi,” tambah Ahmad Patria.

Dari perspektif seorang tukang cerita, Ahmad Patria menekankan kepentingan untuk menggarap sastera fiksyen sains dengan baik, dan elakkan penulisan yang mengetuk pembaca dengan fakta-fakta yang berjela-jela. Menurut perbincangan ini juga, Patria menegaskan, adalah satu keperluan untuk berpengetahuan terhadap bidang secara umum dan melakukan penyelidikan demi mengelakkan penghasilan naskhah yang lemah.

Hal yang lebih utama, sastera kita harus dimasyaratkan dengan lebih mesra agar jurang perpisahan yang wujud dalam kalangan masyarakat akan terlerai.

“Sepertimana puisi haiku dari Jepun yang diterap indah ke dalam semua lapisan masyarakat mereka, daripada warga pelajar sehinggalah individu profesional, malah saintis juga, memperlihatkan hasil sastera yang telah dimasyarakatkan,” ujar Zaini Ujang menyimpulkan bicara.

Tonton wacana penuh di sini untuk mengikuti sesi panel wacana membaca puisi dan prosa pilihan mereka.


Kedangkalan Penggiat Sastera Veteran: Kritik Terhadap Forum Sastera (Bhg. 1)

Untuk mendapatkan maklumat terkini, ikuti kami melalui Telegram

Nur Adilla dan Hazman Baharom memberikan kritikan terhadap Wacana PENA yang ke udara baru-baru ini tentang penggolongan penulis mengikut latar gender. Reaksi ini merupakan bahagian yang pertama.

Kami mendengar dengan teliti forum Wacana PENA yang telah dianjurkan oleh Persatuan Penulis Nasional Malaysia (PENA) bertajuk “Wanita Penulis Domestik, Lelaki Penulis Publik?” pada 27 Ogos 2021, yang disiarkan secara langsung di laman Facebook perkongsian seorang kawan.

Terima kasih kami ucapkan kepada para panelis forum tersebut, iaitu S.M. Zakir, Prof. Madya Dr. Norhayati Ab. Rahman, Dr. Mohamad Saleeh Rahamad, dan moderatornya, saudara Mohd Khair Ngadiron. Wacana tentang sastera memang perlu diperbanyak dan disemarakkan. Forum ini juga penting kerana ia telah memaparkan pemikiran dan kefahaman isu sosial dan sastera yang dipegang oleh kalangan peran utama dunia sastera dan perbukuan yang berada dalam institusi Kerajaan Malaysia:

Pun begitu, pada hemat kami, para panelis dalam forum tersebut kelihatannya melakukan banyak sekali kesalahan fatal dalam berfikir, menanggapi situasi wacana sastera kontemporari, dan memahami jalur-jalur pemikiran sosial. Dalam makalah ini, kami bermatlamat untuk menggariskan beberapa kritikan terhadap noktah-noktah yang telah disebutkan dalam forum tersebut. Kami merasakan bahawa kritikan sebegini adalah penting kerana forum tersebut telah disiarkan secara umum, lagi-lagi di platform PENA, maka kritikan juga perlu diterbitkan di ruang umum.

Forum tersebut bertitik tolak daripada persoalan tentang penulis lelaki, wanita, pencapaian masing-masing, idea pemerkasaan wanita dan isu gender, serta bagaimana representasi kedua-dua kelompok dalam penerbitan dan pengiktirafan sastera. Banyak noktah dan juga contoh yang telah dihuraikan oleh para panelis, dan makalah ini akan cuba meringkaskannya kepada beberapa isi penting sahaja.

Sepanjang forum tersebut, semua panelis telah membina kategori masing-masing dalam huraian idea mereka. Kategori yang kami maksudkan ini ialah pembahagian antara (i) gaya penulisan yang mengandungi “kelelakian” dan “kewanitaan” dengan bahasa yang “maskulin” atau “feminin”, (ii) singgungan isu-isu yang berfokus pada ruang “domestik” dan “tidak domestik”, dan (iii) kerancuan sikap dalam mendepani wacana dan isu sosial. Kami akan huraikan kritikan terhadap kategori-kategori ini satu per satu.

Pembinaan kategori sedemikian rupa untuk menghuraikan karya-karya sastera kontemporari adalah sangat bermasalah. Hal ini kerana, dalam proses pembahagian mereka tersebut, tiada langsung definisi jelas yang ditawarkan kepada para pendengar tentang apakah esensi dan batas kepada setiap kategori yang dibina itu. Justeru, apabila kategori-kategori ini diletakkan sebelah-menyebelah dengan isu gender, analisis yang dilakukan akan menjadi tidak jelas. Tambahan pula, pembahagian kategori sebegitu juga tidak mampu menjadi mampan (sustainable), memandangkan realiti kesusasteraan yang sentiasa bersifat bendalir, poros dan sering tidak boleh dibungkus dalam kotak yang kemas.

Dalam pembahagian kategori (i), terdapat panelis seperti Dr. Saleeh dan S.M. Zakir yang bersikeras dengan mahu menunjukkan perbezaan antara “gaya menulis lelaki” dengan “gaya menulis perempuan.” Bahkan, isu “gaya menulis” ini begitu ditekankan sehinggakan disebut oleh S.M. Zakir bahawa “saya tidak sangka Harper Lee itu perempuan” (minit 37:30). Sikap ini amat menggamamkan, kerana bagaimana seorang yang selalu dilabel pemikir atau sarjana bidang sastera mahu membeza-bezakan pula cara menulis antara gender? Secara tersirat, andaian yang tersisip dalam cara berfikir begini ialah, perlunya ada beza antara cara menulis “lelaki” dengan “perempuan,” dan cara berfikir sebegini berpunca daripada diskriminasi gender secara bawah sedar. Sedangkan beliau sendiri beberapa kali menyebut bahawa pengalaman sekeliling yang akan membina kepenulisan penulis itu sendiri (minit 21:00). Hal ini disentuh sendiri apabila diakui bahawa bukan sedikit penulis lelaki yang prolifik menulis “isu domestik” di Malaysia.

Walau bagaimanapun, dalam menanggapi penulis wanita, beliau menyatakan keresahan dengan isu-isu gender yang terdapat dalam karya penulis wanita. Jelas semua bicarawan dalam forum ini, adalah bermasalah apabila wanita kerap menulis isu-isu domestik sahaja kerana “isu domestik” bukanlah penting, malah terpencil pula. Menurut mereka lagi, untuk memastikan karya-karya pengarang wanita ini boleh diiktiraf dan pergi jauh, mereka harus keluar daripada kepompong “isu domestik” yang “berulang-ulang” dan remeh (Dr. Saleeh pada minit 43:10, S.M. Zakir pada jam 1:09:00, dan Dr. Norhayati pada minit 49:00).

Seterusnya, terdapat andaian bahawa pengarang perempuan selalu memetik isu-isu peribadi seperti isu “seksual”, “bermain perasaan”, “isu peribadi emosi yang interpersonal”, dan lain-lain, manakala pengarang lelaki pula diandaikan sering menulis isu-isu “politik”, “kemasyarakatan” dan “isu di luar rumah”. Jadi, pengarang perempuan digalakkan untuk memetik juga isu-isu politik supaya dapat “bersaing” dengan pengarang lelaki. Malah, Dr. Norhayati pergi lebih jauh sehingga menyindir pengarang perempuan supaya “cukup-cukuplah dengan ruang domestik, berwacanalah sebagaimana lelaki berwacana” (minit 59:00). Andaian dan sindiran begini adalah amat tidak bertanggungjawab kerana tampak jelas kegagalan bicarawan memahami pokok pangkal masalah sosial yang diterjemah dalam karya sastera.

Ada masalah dalam andaian ini. Para panelis sedang melakukan penghakiman nilai (value judgment) terhadap gaya menulis wanita yang menulis isu-isu peribadi, dan hal ini dianggap “kurang bernilai” berbanding dengan gaya menulis lelaki yang “politikal” itu. Mengapakah penghakiman ini dilakukan? Mengapakah satu gaya menulis itu dianggap kurang bernilai pula? Adakah penghakiman mereka ini disokong oleh bukti-bukti yang wujud dalam sastera nasional dan antarabangsa? Kami mahu tunjukkan yang para panelis tidak mampu membuktikannya dan seperti kurang mengikuti perkembangan sastera dunia, kerana situasi sastera antarabangsa menunjukkan sebaliknya.

Kita mulakan dengan sastera Malaysia dahulu. Dalam sastera Malaysia sendiri, banyak sekali contoh pengarang lelaki yang menulis isu-isu perasaan, emosi dan sifat insecure terhadap diri sendiri. Satu contoh yang paling jelas ialah Arena Wati dalam novelnya Citra (1991) dan Sudara (1994). Melalui novel Citra, Arena telah membawa watak Sari Bulan yang tidak yakin dengan keadaan tubuh perempuannya yang akan berkahwin dengan Bacok. Sari Bulan yang merupakan seorang janda, lebih tua 13 tahun daripada Bacok itu merasakan dirinya tidak cukup baik untuk dikahwini oleh seorang lelaki muda, sehinggakan dia berkira-kira untuk melakukan pembedahan supaya dapat mengetatkan semula farajnya. Malah, dalam novel Sudara pula, Arena menghuraikan rasa sukar orang perempuan yang memakai caping, iaitu pelekap logam yang direka untuk menutup faraj perempuan ketika suami mereka pergi meninggalkan rumah. Nah, isu-isu ini merupakan isu perasaan dan emosi wanita, dan telah digarap oleh penulis lelaki dalam sastera Malaysia.

Penulis lelaki yang lebih kotemporari seperti Saharil Hasrin Sanin dan Faisal Tehrani turut begitu banyak sekali menulis dengan sudut pandang wanita yang membicarakan “isu domestik” di samping isu-isu besar lain. Sama juga dengan penulis wanita kita seperti Siti Raihani Mohamed Saaid, Nisah Haron, Siti Jasmina Ibrahim, Mawar Safei, dan ramai lagi yang menulis isu pengalaman kewanitaan dalam karya mereka. Isu gender ialah isu yang politikal dan wujud bersama masalah-masalah politikal dan sosial lain. Kita tidak boleh memasukkan isu-isu ini dalam kotak-kotak secara simplistik tanpa memahami sebab dan akibat isu-isu ini dalam masyarakat.

Pun, jika kita meneliti deduksi S.M. Zakir dalam forum ini, apabila lelaki menulis “isu domestik”, beliau lebih apologetik kerana lelaki-lelaki ini menggunakan bahasa yang lebih maskulin dan kurang emosional (minit 34:00). Maknanya, beliau merasakan bahawa “isu domestik” ini boleh ditulis oleh lelaki tetapi bermasalah pula jika ditulis oleh wanita. Komentar beliau ini begitu tidak konsisten dan menayangkan sikap tidak adilnya dalam menanggapi soal kepenulisan dan gender.

Jika para bicarawan jujur dan tekun dalam mendalami perkembangan sastera antarabangsa pula, mereka akan dapati “isu domestik” dalam karya sastera begitu meriah dan ditanggapi sesuai dengan kualiti keseluruhan seni karya itu sendiri. Apatah lagi, bukan sekadar perempuan, sungguh ramai penulis lelaki yang menulis dengan gaya yang “bukan kelelakian” menurut kata panelis, dan sebaliknya.

Sebagai contoh, penerima Hadiah Nobel Kesusasteraan 2012, Mo Yan pernah menulis novel Big Breasts and Wide Hips (edisi terjemahan 2004) yang meneliti dengan amat mendalam hal-hal perasaan seorang ibu yang tidak dinamakan dalam novel tersebut, ketika membesarkan sembilan orang anaknya.

Pada masa yang sama, novelis kontemporari yang telah menerima banyak sekali anugerah antarabangsa, seperti PEN American Center Award, O. Henry Prize, dan Commonwealth Writers’ Prize, Chimamanda Ngozi Adichie telah dengan cemerlangnya membedah isu-isu kewanitaan dan “isu domestik” di samping menyinggung politik Amerika, rasisme sistematik, dan implikasi undang-undang serta institusinya melalui novel Americanah (2013), malah politik Nigeria yang melibatkan perang Biafran telah menjadi latar penting dalam novel Half of a Yellow Sun (2006). Isu pertembungan antara mazhab-mazhab agama sehingga mencetuskan persengketaan antara puak telah disentuh dalam novel Purple Hibiscus (2006). Inilah sebuah contoh bagaimana pengkategorian dalam bentuk “gaya kelelakian” atau “gaya keperempuanan” ialah kategori palsu yang tidak mampu dibuktikan sama sekali oleh para panelis. Jika Chimamanda seseorang yang menulis dalam bahasa Melayu, tentu novel-novelnya yang tekal dengan isu “gender yang domestik” akan dikritik sebagai terkebelakang atau lapuk oleh para panelis dan moderator forum PENA tersebut.

Tambahan pula, pemenang Hadiah Nobel Kesusasteraan pertama dari Jepun, Kawabata Yasunari sebagai seorang lelaki telah banyak menyinggung isu-isu perasaan peribadi watak-wataknya secara feminin, yang perasaan ini lazimnya tidak dirasakan oleh lelaki. Dalam cerpen bertajuk “Sasabune” (“Kapal Daun Buluh”), cerita tentang Akiko yang tempang kakinya akibat polio dibawa ke hadapan, bersama-sama keresahan watak tersebut yang feminin sekali. Ketika ibu bapa tunangnya datang bertemu ibu bapa Akiko selepas tamatnya Perang Dunia Kedua, Akiko berasa resah sama ada pertemuan tersebut adalah disebabkan tunangnya mahu memutuskan ikatan pertunangan kerana kaki Akiko yang tempang itu (keresahan ini dapat dikesan dalam versi asal bahasa Jepun, kerana terjemahan bahasa Inggeris gagal mengungkapkan hal ini [rujuk Kawabata Yasunari Tenpan Zenshuu/Koleksi Cerpen Lengkap Kawabata Yasunari, 1964: 907– 907]). Keresahan ini amat feminin bagi masyarakat Jepun pada zaman Showa, kerana jika lelaki yang berdepan dengan keadaan ini, mereka tidak akan berfikir sebegitu.

Untuk memahami sebahagian isu ini, sekali lagi Sasterawan Negara kita sendiri, iaitu Arena Wati telah lama menulis isu keresahan wanita Jepun melalui watak Nagai Michiko lewat novelnya, Sakura Mengorak Kelopak (1987), khususnya setelah suaminya yang curang itu membunuh diri di laut. Isu-isu gender dan feminisme juga banyak dibangkitkan lewat peran-peran wanita yang majoriti dalam novel Kuntum Tulip Biru (1988).

Dalam arena puisi pula, imam besar anutan utama umat Islam di Malaysia, Imam al-Shafi’i telah lama menulis puisi mengkritik sikap lelaki yang main perempuan hanya untuk berfoya-foya. Perkara ini boleh dikatakan jarang disentuh oleh penulis-penulis lelaki. Dalam puisi beliau bertajuk “Jahd al-Bala’” (“Bencana dan Bala”), beliau bermadah:

Akthar al-nās fī al-nisā’ waqālū; inna ḥubb al-nisā’ jahd al-balā’
Laysa hubb al–nisā’ jahdan walākin; qurbu man lā tuḥibb jahd al-balā’

Terjemahan kasar:
Ramai orang pergi kepada perempuan tetapi berkata:
Cinta kepada perempuan itu bencana dan bala.
Bukanlah cinta kepada perempuan itu bencana,
Engkau mendekati yang tidak engkau cintai, itulah bencana dan bala!

Jika menurut jalur fikir para panelis, sungguh “keperempuanan” dan anti-patriarki sekali gaya Imam al-Shafi’i berkarya. Sudah alang-alang, mari kita lihat pula terjemahan puisi pertama yang diketahui di dunia, hasil karya seorang wanita Sumeria, Enheduanna pada kira-kira 2300 SM (terjemahan ke dalam bahasa Inggeris oleh Michael R. Burch):

You hack down everything you see, War God!
Rising on fearsome wings
you rush to destroy our land:
raging like thunderstorms,
howling like hurricanes,
screaming like tempests,
thundering, raging, ranting, drumming,
whiplashing whirlwinds!
Men falter at your approaching footsteps.
Tortured dirges scream on your lyre of despair.
Like a fiery Salamander you poison the land:
growling over the earth like thunder,
vegetation collapsing before you,
blood gushing down mountainsides.
Spirit of hatred, greed and vengeance!
Dominatrix of heaven and earth!
Your ferocious fire consumes our land.

(“The Temple Hymns of Enheduanna” dlm. The HyperTexts)

Kalaulah Enheduanna hidup pada hari ini, nampaknya puisi tentang kesan trauma serta kemusnahan akibat peperangan dan sindiran terhadap Dewa Perang seperti ini akan dianggap sebagai “karya kelelakian” oleh para panelis. Pastinya akan terbit ungkapan seperti, “Oh, saya tidak sangka Enheduanna ini perempuan!” atau “Enheduanna telah berjaya menipu saya dengan melindungkan keperempuannya melalui penulisan ‘bukan isu domestik’” (seperti yang dilakukan oleh S.M. Zakir pada minit 36:28)!

Terdapat pelecehan daripada para panelis terhadap gaya penulisan yang dianggap sebagai “kewanitaan” yang difahami sebagai “lenggok”, “langgam” atau “gaya” bahasa pengkarya. Dr. Saleeh misalnya, telah menyatakan bahawa karya yang beremosi dan melankolik tidak layak diangkat sebagai karya sastera tinggi. Isu-isu emosi, perasaan dan kecurangan yang dianggap sepele itu bahkan dilabelnya sebagai satu “virus dalam penulisan” (minit 43:55).

Persoalannya, benarkah karya sastera tinggi tidak boleh melankolik, tidak bermain dengan emosi yang sepele? Hakikatnya, novel pertama di dunia, Genji Monogatari (Hikayat Genji) karya Murasaki Shikibu, diiktiraf sebagai sastera tinggi di seluruh pelosok dunia, dan karya ini dari awal sampai ke sudah memang berpusat pada emosi, hal-hal domestik, dan kisah kecurangan watak utamanya, iaitu Hikaru Genji. Bahkan, menurut pengkaji kontemporari W.M. Theodore de Bary dalam The Great Civilized Conversation (2013), kisah-kisah sepele ini bahkan membuka dimensi baharu dalam kajian psikoanalisis, lagi-lagi apabila pembaca cuba merasionalkan tindakan Genji yang jatuh cinta dengan ibu tirinya sendiri, iaitu Maharani Fujitsubo. Permasalahan pokoknya bukanlah terhadap apakah isu yang diangkat, tetapi bagaimana kita menanggapi isu yang diangkat tersebut.

Kesemua contoh di atas hanyalah setitis air di lautan sastera dunia yang membawa “isu domestik” dalam karya-karya mereka. Di luar pagar Malaysia, masyarakat dunia menanggapi “isu domestik” wujud serentak dengan “isu besar dan luar rumah”. Isu dalam penulisan ialah hasil fikiran pengkarya dan tidak boleh dipaksa-paksakan hanya untuk memenuhi selera para hakim sayembara yang ketinggalan zaman. Bagi pemikir dan pengkarya tulen pula, tidak kiralah lelaki atau perempuan, pengalaman dan pemerhatian pengkarya dalam memahami pergomolan kompleks masyarakat itu jugalah aset yang dituang ke dalam penulisannya. Oleh sebab itu, tidak mustahil untuk wanita terus menulis tentang pengalaman dan pemerhatian masyarakat terhadap kewanitaan atau ruang yang dilaziminya (atau dipaksakan oleh ahli masyarakat, seperti para bicarawan forum ini). Sepertimana bicarawan boleh menghormati para lelaki yang menulis sebebasnya tentang apa-apa sahaja isu tanpa pemaksaan untuk masuk ke dapur atau berhenti melepak dan merokok di ruang tamu atau beranda rumah, pengalaman penulis wanita di “dapur” ini pula atau di mana sahaja, tidak harus diremehkan dengan simplistik oleh sesiapa, apatah lagi oleh para sarjana sastera.

Kedangkalan Penggiat Sastera Veteran: Kritik Terhadap Forum Sastera (Bhg. 2)

Nur Adilla ialah diplomat di Kementerian Luar Negeri. Sebelum itu, beliau merupakan Pegawai Penyelidik Dasar dan Legislatif di Pejabat Speaker Dewan Negeri Selangor, serta penyelidik di Fakulti Sosiologi, Universiti Washington, Amerika Syarikat. Beliau juga merupakan lulusan Ijazah Sarjana Muda dalam dua bidang, iaitu Sains Politik dan Undang-undang, Kemasyarakatan dan Keadilan dari Universiti Washington. Selain esei, Nur Adilla turut menulis cerpen dan pernah memenangi Hadiah Sastera Kumpulan Utusan (HSKU) ketika di sekolah menengah.

Hazman Baharom ialah Pegawai Penerbitan Kanan di Parlimen Malaysia. Beliau juga merupakan penerima Hadiah Juri dan Hadiah Audiens dalam Pertandingan Haiku Antarabangsa 2020 anjuran Maison de la Culture du Japon à Paris, Perancis. Beliau telah menulis dua buah buku, Renungan Kemasyarakatan (2016) dan Perihal Keadilan (2019), selain sudah menterjemahkan empat buah buku daripada bahasa Inggeris dan bahasa Cina, serta menterjemahkan beberapa karya sastera Jepun.


Munsyi Muda Bahasa Tonggak Pemerkasaan Mutu Bahasa Melayu

Untuk mendapatkan maklumat terkini, ikuti kami melalui Telegram

Putrajaya – Majlis Pelantikan dan Penyerahan Watikah Pelantikan Munsyi Muda Bahasa bersempena dengan Majlis Penangguhan Dekad Bahasa Kebangsaan dan Dekad Membaca Kebangsaan peringkat JPA dan MAMPU 2022 telah berlangsung pada hari ini di Auditorium JPA Aras 4, Blok C1, Putrajaya.

Majlis yang gilang-gemilang ini telah disempurnakan oleh YBhg. Dato’ Ts. Kamel Mohamad, Timbalan Ketua Pengarah Perkhidmatan Awam (Operasi), yang mewakili YBhg. Dato’ Sri Mohd Shafiq Abdullah, Ketua Pengarah Perkhidmatan Awam.

Yang turut hadir ialah YBhg. Datuk Abang Sallehuddin Abg Shokeran, Ketua Pengarah Dewan Bahasa dan Pustaka (DBP) dan YBrs. Dr. Mohd Bakhari Ismail, Timbalan Ketua Pengarah MAMPU. Dalam ucapan perasmiannya, beliau menggesa supaya Munsyi Muda Bahasa menjadi tonggak pemerkasaan mutu bahasa Melayu di jabatan masing-masing.

Majlis ini menyaksikan sebanyak 172 orang daripada 191 orang telah menerima watikah pelantikan dan pentauliahan Munsyi Muda Bahasa daripada pelbagai agensi kerajaan seluruh Malaysia.

Antara fungsi Munsyi Muda Bahasa termasuklah sebagai perujuk bahasa bagi kementerian atau agensi dalam perkhidmatan awam dari segi penyediaan dokumen rasmi dan sebagainya.

Sebagai usaha memperkasakan bahasa kebangsaan dalam kalangan penjawat awam peringkat JPA dan MAMPU, pelbagai pertandingan juga telah diadakan seperti pantun, fotografi, teka silang kata, mencipta poster dan sudut bacaan terbaik. Pemenang bagi setiap pertandingan ini telah diumumkan dalam majlis tersebut.


Maharaja Yongzheng: Antara Novel Sejarah Terunggul Kesusasteraan Moden China

Kuala Lumpur – Siri bicara sastera terjemahan China diteruskan dengan membicarakan novel terjemahan Maharaja Yongzheng: Perebutan Takhta Sembilan Putera (Yōngzhèng huángdì: Jiǔ wáng duó dí) oleh Er Yuehe. Tokoh pengarang novel sejarah ini mendapat inspirasi daripada novel klasik Hikayat Mimpi Rumah Agam Merah dan kemudiannya berjaya menghasilkan novel trilogi sejarah Siri Maharaja yang memberikan fokus kepada tiga orang maharaja hebat Dinasti Qing, iaitu Maharaja Kangxi, Maharaja Yongzheng, dan Maharaja Qianlong.

Siri Maharaja Yongzheng merupakan siri yang paling terkenal dan dipilih menjadi koleksi 70 Novel Terunggul 70 Tahun sempena Ulang Tahun 70 Tahun Penubuhan Republik China. Siri novel sejarah ini telah diadaptasikan kepada drama bersiri televisyen (44 episod) yang sangat terkenal dan popular, selain turut memenangi anugerah berprestij.

Novel Maharaja Yongzheng: Perebutan Takhta Sembilan Putera (Maharaja Yongzheng) merupakan jilid pertama daripada tiga jilid novel siri Maharaja Yongzheng. Penterjemahan novel ini merupakan projek penterjemahan sastera China yang kelima oleh Pusat Kebudayaan Han Malaysia (HAN) dengan kerjasama Dewan Bahasa dan Pustaka (DBP). Novel ini diterjemahkan oleh Tan Lai Peng, disunting oleh Dato’ Goh Hin San dan diterbitkan oleh DBP.

Bagi membicarakan novel ini, siri kedua Titian Sastera membawa dua orang panel, iaitu Puan Tan Lai Peng, penterjemah novel Maharaja Yongzheng: Perebutan Takhta Sembilan Putera; Profesor Tan Xiao, Timbalan Dekan Fakulti Bahasa dan Budaya Asia, Universiti Pengajian Asing, Guandong; dan moderator, karyawan DBP, Puan Rabi’atuladawiyah Mohd. Salleh.

“Melalui sejarah, telah dibuktikan bahawa seorang pemimpin atau pemerintah yang berwibawa dan prihatin terhadap kehidupan rakyat jelata akan membawa negaranya kepada kegemilangan, kestabilan dan kesejahteraan.”

“Terjemahan novel ini diharapkan dapat memberikan gambaran kepada pembaca di Malaysia bahawa betapa pentingnya pentadbiran sesebuah kerajaan yang baik, melunaskan permintaan dan membela nasib rakyat,” kata Tan Lai Peng.

Bagi Profesor Tan Xiao, siri novel ini memperkenalkan tiga maharaja hebat sewaktu kemunculan awal zaman Dinasti Qing yang merupakan dinasti beraja terakhir negara China. Bagi siri yang dibicarakan, Maharaja Yongzheng merupakan maharaja keempat Dinasti Qing, putera keempat Maharaja Kangxi dan ayahanda Maharaja Qianlong. Maharaja Yongzheng memerintah dari tahun 1722 hingga 1735, dan banyak menaik taraf kehidupan rakyat dengan melakukan pembaharuan dalam sistem pemerintahan dan sosioekonomi, seperti meluaskan sistem perparitan, saluran pengairan, sistem pendidikan, dan sistem pengangkutan. Baginda membentuk pesuruhjaya khas bagi membanteras rasuah dan salah guna kuasa pembesar pada masa tersebut.

Petikan daripada novel ini, “Langit tiada dua matahari. Negara tiada dua raja” memberikan bayangan perjalanan novel ini tentang riwayat Maharaja Kangxi yang berliku dan kompleks apabila berdepan dengan plot rampasan kuasa daripada sembilan orang puteranya yang bercita-cita tinggi untuk menjadi pemerintah, lalu membentuk puak-puak mereka sendiri dan turut bersekongkol dengan para pembesar. Pergolakan politik yang berlaku turut disebabkan oleh khabar angin dan prasangka.

Penceritaan dalam siri ini sangat mendebarkan. Watak-wataknya hidup dan perwatakan mereka jelas. Er Yuehe bijak menggabungjalinkan gaya tradisional dan moden untuk menghasilkan bahasa prosa yang indah.

Program ini disiarkan secara langsung menerusi Studio Siaran Langsung Media Sosial DBP pada 18 September pada jam 3.00 petang. Pertandingan Resensi Buku Sastera Maharaja Yongzheng turut diadakan dan tarikh tutup penyertaan adalah pada 15 Oktober 2021.

Tonton bicara buku Maharaja Yongzheng: Perebutan Takhta Sembilan Putera di sini.

Beli novel Maharaja Yongzheng: Perebutan Takhta Sembilan Putera di sini.

Karya Sastera Terjemahan: Mengangkat Budaya dan Citra Dua Negara


Program Wira Barisan Hadapan Mengisi Makna Hari Malaysia

Untuk mendapatkan maklumat terkini, ikuti kami melalui Telegram

Kuala Lumpur – Sejak COVID-19 melanda, para petugas barisan hadapan menaburkan bakti kepada negara tanpa berhenti dan tanpa rehat yang mencukupi. Kerajaan dan rakyat diseru untuk terus patuh dan tidak alpa mengamalkan SOP bagi mencegah penyebaran wabak.

Bersempena dengan sambutan Hari Malaysia 2021, Badan Budaya Dewan Bahasa dan Pustaka (DBP) mempersembahkan program Wira Barisan Hadapan. Program persembahan ini dikendalikan oleh Zack Kirana dan disiarkan secara langsung menerusi Studio Langsung DBP pada 16 September 2021 jam 9.00 malam. Program ini bukan program hiburan kosong tetapi program yang memastikan warisan budaya tidak hilang, menambahkan pengalaman baharu dan ilmu pengetahuan.

Keunikan program kali ini ialah, kandungan programnya tidak menggunakan konsep ucapan tetapi menampilkan mesej melalui persembahan Teromba. Teromba merupakan ungkapan berirama, menceritakan panduan atau amalan sesuatu masyarakat. Bentuk puisi ini juga dikenali sebagai puisi adat dan berasal daripada masyarakat Minangkabau. DBP menampilkan Raja Teromba, Prof. Madya Datuk Paduka Dr. Mohd Rosli Saludin yang dinobatkan sebagai Tokoh Warisan Kebangsaan Orang Hidup, bagi mendendangkan tiga teromba beliau yang bertemakan COVID-19. Mesej teromba beliau penuh dengan nasihat mengenai peranan rakyat Malaysia dan pentabiran negara dalam mendepani wabak ini, yang bukan hanya terhad kepada barisan petugas hadapan, tetapi juga persediaan negara dan dunia yang perlu menangani pelbagai rintangan yang berlegar kerana penyakit cepat merebak ini.

Persembahan Wira Barisan Hadapan menampilkan penggiat seni dan juga barisan petugas hadapan. Segmen pertama menampilkan Leftenan Muda Syaza Izzati Hayazi (JPA) yang mendeklamasikan sajak “Terowong” karya Siti Zaleha M. Hashim, Shamsul Idzam Jamil (DBP Cawangan Sarawak) menyanyikan lagu puisi Isyarat-Nya karya Layskar Puisi, Siti Norhalizawati Zam Hashari (jururawat) mendeklamasikan sajak “Seakan Hilang” karya Zaleha Hashim, dan persembahan lagu Malaysia nyanyian asal Faizal Tahir oleh Halim Hisamudin (juara Bintang Kecil Kebangsaan 2015).

Segmen kedua pula menampilkan Shamsul Effandy Rizyan (penghantar makanan LiveExpress) yang mendeklamasikan sajak “Wahai Teman” karya Prof. Datuk Seri Dr. Awang Sariyan, Rosdi Daud membaca naskhah “Mak Nak Beli TV” karya Putraery Ussin, Dymphna Simon mendeklamasikan puisi “Menuju Kebenaran” karya Sasterawan Negara Datuk Dr. Zurinah Hassan dengan menggunakan bahasa isyarat, dan Zamzuriah Zahari (pensyarah ASWARA) membawa keluarganya untuk bersama-sama menyanyikan lagu kontemporari Gemuruh Merdeka karya dan gubahan beliau sendiri.

Segmen ketiga dan terakhir pula menampilkan ‘Corat-coret Sukarelawan” oleh Haliza Hashim (sukarelawan antarabangsa), Superitenden Foo Chek Song (PDRM) mendeklamasikan sajak karyanya sendiri, “Suara Kita Suara Malaysia”, Pegawai Waran 1 Marzelan Md Jusoh mendeklamasikan sajak “Harapan Barisan Hadapan” karya Masraden MD dengan gubahan Perindu Seni, dan diakhiri dengan monolog “Sejak Kau Datang” oleh Sabri Yunus.

Program Warisan Barisan Hadapan melabuhkan tirai dengan persembahan istimewa Ajeeb Sape mengiringi lagu Barisan Hadapan nyanyian Tigabedek.